title: Matti Savolainen

text: Savolainen palveli sisällissodan jälkeen edelleen 3. Jääkärirykmentissä, josta muodostettiin myöhemmin Savon jääkärirykmentti 3. Hänet siirrettiin 7. syyskuuta 1918 Karjalan kaartin rykmenttiin, missä hän toimi aluksi 2. konekiväärikomppanian väliaikaisena päällikkönä ja myöhemmin joukkueenjohtajana 1. konekiväärikomppaniassa. Karjalan Kaartista hänet komennettiin 9. helmikuuta 1919 alkaen Panssarijuna numero l:n konekivääriosaston johtajaksi. Panssarijunasta hänet siirrettiin 1. lokakuuta 1920 Käkisalmen läänin rykmentin 3. Jääkäripataljoonan 1. komppanian, josta hänet siirrettiin edelleen 20. huhtikuuta 1921 Savon jääkärirykmentin 9. komppanian vääpeliksi. Hän hoiti 16. maaliskuuta - 30. syyskuuta 1922 välisen ajan Savon jääkärirykmentin 3. Jääkäripataljoonan taloudenhoitajan tehtäviä.


title: Matti Savolainen

text: Hän erosi armeijan palveluksesta ja astui Suojeluskuntajärjestön palvelukseen ja hänet nimitettiin 1. lokakuuta 1922 alkaen Jyväskylän suojeluskuntapiirin VIII alueen päälliköksi. Suojeluskunnasta hän erosi 31. toukokuuta 1925 ja astui takaisin armeijan palvelukseen ja hänet sijoitettiin kanslistiksi Karjalan kutsuntapiirin kutsuntatoimistoon, missä hän työskenteli 1. kesäkuuta 1925 - 30. huhtikuuta 1926 välisen ajan, jolloin hänet siirrettiin Rannikkotykistörykmentti 3:een, missähän toimi 1. toukokuuta - 21. joulukuuta 1926 välisen ajan. Seuraavaksi hänet siirrettiin nuoremmaksi upseeriksi Uudenmaan rykmentin 2. komppaniassa 21. joulukuuta 1926, josta hänet siirrettiin Muonavarikko 3:n apulaispäälliköksi 21. syyskuuta 1928 ja oli tehtävässä 31. tammikuuta 1930 saakka. Merivartiolaitoksen Katajaluodon aseman päälliköksi hänet nimitettiin 1. marraskuuta 1930 ja oli toimessa 1. heinäkuuta 1932 saakka, jolloin erosi armeijasta. Hän työskenteli 4. syyskuuta 1933 alkaen henkilötarkastajana Oy Alkoholiliikkeen palveluksessa.


title: Matti Savolainen

text: Savolainen osallistui talvisotaan toimistoupseerina Mikkelin suojeluskuntapiirin esikunnassa, kunnes hänet siirrettiin myöhemmin komppanianpäälliköksi Mikkelin Vartiopataljoonaan. Välirauhan aikana hän jatkoi samassa tehtävässä. Hänet haudattiin Malmille.


title: Matti Savolainen

text: Savolainen toimi Jääkäriliiton Viipurin alaosaston johtokunnan jäsenenä vuosina 1921–1922 ja Jääkäriliiton johtokunnan jäsenenä vuosina 1927–1928.


title: Reppu ja reissumies

text: Reppu ja reissumies on Reino Helismaan sanoittama ja Toivo Kärjen säveltämä musiikkikappale, joka tunnetaan parhaiten Tapio Rautavaaran esittämänä. Rautavaara levytti laulun vuonna 1965. Kesäkuussa 1965 ilmestyneen singlelevyn kääntöpuolella on toinen Helismaan alun perin Rautavaaralle tekemä kappale, Kulkurin iltatähti.


title: Reppu ja reissumies

text: Helismaa ja Kärki olivat tehneet laulun Rautavaaralle jo 1950-luvun alussa, mutta se ei silloin kelvannut hänelle. Sen lauloikin ensimmäisenä levylle Matti Louhivuori vuonna 1951. Jorma Ikävalko esitti "Reppu ja reissumiehen" 1951 elokuvassa "Rovaniemen markkinoilla", mutta hän ei koskaan levyttänyt kappaletta.


title: Reppu ja reissumies

text: Hieman ennen kuolemaansa Helismaa pyysi Rautavaaraa uudelleen laulamaan levylle tämän laulun sekä myös kappaleen "Kulkurin iltatähti", ja Rautavaara toteutti nyt ystävänsä toiveen. Nykyään Rautavaaran levytys on tunnetumpi kuin Louhivuoren alkuperäinen versio.


title: Berger

text: Berger on verrattain yleinen sukunimi, joka tarkoittaa "vuoristolaista" hollanniksi, saksaksi ja ruotsiksi sekä "paimenta" ranskaksi. Berger voi tarkoittaa seuraavia:


title: Strasbourgin yliopisto

text: Strasbourgin yliopisto () on Ranskan suurin yliopisto, joka sijaitsee Strasbourgin kaupungissa Alsacessa. Yliopistossa on 43 000 opiskelijaa ja yli 4 000 tutkijaa.


title: Strasbourgin yliopisto

text: Strasbourgin nykyinen yliopisto juontaa juurensa Johannes Sturmin vuonna 1538 kaupunkiin perustamaan luterilaiseen, saksankieliseen kymnaasiin, joka muutettiin yliopistoksi vuonna 1631. Kaupunki liitettiin Ranskaan Ludvig XIV:n aikana vuonna 1681, mutta yliopisto säilyi saksalaisena Ranskan suureen vallankumoukseen saakka.


title: Strasbourgin yliopisto

text: Ranskan hävittyä sodan Preussia vastaan ja Elsass-Lothringenin alue tultua liitetyksi Saksan keisarikuntaan yliopisto perustettiin vuonna 1872 uudelleen nimellä Kaiser-Wilhelm-Universität. Ensimmäisen maailmansodan myötä alue palautui jälleen Ranskalle.


title: Strasbourgin yliopisto

text: Kun Saksa miehitti Ranskan toisessa maailmansodassa, yliopiston henkilökunta ja tarvikkeet siirrettiin Clermont-Ferrandin Keski-Ranskaan ja sen tilalle perustettiin lyhytikäinen saksankielinen Reichsuniversität Straßburg.


title: Strasbourgin yliopisto

text: 1970-luvulla Strasbourgin yliopisto jaettiin kolmeksi erilliseksi instituutioksi:


title: Strasbourgin yliopisto

text: Yliopistot yhdistettiin kuitenkin uudestaan yhtenäiseksi Strasbourgin yliopistoksi 1. tammikuuta 2009. Yhdistymisprosessin arvioidaan kestävän vuoteen 2012 saakka.


title: John Bruce

text: John Bruce (tunnettiin myös nimellä: Brousse) (1837 - 26. lokakuuta, 1893) oli Redjoen kapinan aikana Red River Colonyssä 1869 perustetun métisien väliaikaishallituksen ensimmäinen presidentti, puuseppä ja tuomari.


title: John Bruce

text: John syntyi Pierre Brucen ja Marguerite Desrosiersin perheeseen 1837, vaimonsa Angélique Gaudryn kanssa heille syntyi kaikkiaan viisi lasta. Hän osallistui aktiivisesti Louis Rielin johtamaan Redjoen kapinaan mutta myöhemmissä oikeudenkäynneissä hänen väitetään toimineen täysin Rielin käskyjen mukaisesti. John Bruce kuoli 26. lokakuuta 1893 Leroyssä, Pohjois-Dakotassa, Yhdysvalloissa.


title: Virojoki (joki)

text: Virojoki on joki Suomessa, jonka vesistöalue sijaitsee pääosin Kymenlaakson maakunnassa Virolahden ja Miehikkälän kuntien alueella. Vesistö ulottuu latvaosiltaan myös Haminan ja Luumäen alueelle ja pieneltä osin Kouvolaan. Suurimmat järvet ovat Ounionjärvi (176,28 ha) ja Onkamaanjärvi (144,72 ha). Vesistön järvisyys on 3,8 %.


title: Virojoki (joki)

text: Virojoki saa alkunsa Virojärven (korkeus 64,9 m) pohjoispuolelta. Virojärvestä laskevan päähaaran lisäksi toinen merkittävä latvahaara on Ounionjoki päähaaran itäpuolella. Alajuoksulla joki virtaa Kotijärven ja Säkäjärven kautta. Onkamaanjärvestä virtaava Onkamaanjoki yhtyy jokeen lännestä Säkäjärven alapuolella. Virojoki laskee Suomenlahden Virolahden pohjukkaan, jossa sijaitsee Virolahden kunnan suurin taajama Virojoki.


title: Cameo (duo)

text: Cameo oli suomalainen duo, jonka nimi otettiin harrastuksen myötä samannimisestä purjeveneestä. Cameon musiikissa on folkin lisäksi aineksia myös progressiivisesta rockista ja jotkin sanoitukset ovat humoristisia. Useat sanoitukset ovat saaneet inspiraationsa purjehduksesta.


title: Cameo (duo)

text: Levyillä heitä avustivat Upi Sorvali, Uppe Siitonen, Sami Hurmerinta, Seppo Sillanpää ja Esa Kotilainen. He tekivät kaksi albumia Hi Hat -levymerkille.


title: Knut Sarén

text: Knut Gösta Sarén () oli suomalainen jääkäriluutnantti. Hän oli sotilaskoulutuksensa Saksassa saanut jääkäri.


title: Knut Sarén

text: Sarénin vanhemmat olivat kirjapainonjohtaja Carl Johan Sarén ja Hilda Augusta Granlund. Hänet vihittiin avioliittoon vuonna 1921 Sylvia Backlundin kanssa.


title: Knut Sarén

text: Sarén kävi Kokkolan ruotsalaisen keskikoulun ja Helsingin maanmittaus- ja metsätoimiston 3-kuukautisen kartanpiirustuskurssin vuonna 1927.


title: Knut Sarén

text: Sarén liittyi vapaaehtoisena Saksassa sotilaskoulutusta antavaan Jääkäripataljoona 27:n 1. komppaniaan 4. joulukuuta 1915, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella sekä Aa-joella.


title: Knut Sarén

text: Sarén astui Suomen armeijan palvelukseen 7. helmikuuta 1918 Saksassa, jolloin hänet ylennettiin varavääpeliksi. Hän saapui takaisin Suomeen (Vaasaan) 3. maaliskuuta 1918 aselaiva S/S Virgolla, jolla hän toimi matkan aikana radiosähköttäjänä. Vaasaan päästyään hänet komennettiin joukkueenjohtajaksi Valkoisen Armeijan 5. Jääkärirykmentin 15. jääkäripataljoonan konekiväärikomppaniaan. Hän otti osaa sisällissodan taisteluihin Mäntyharjun rintamalla ja Karjalankannaksella.


title: Knut Sarén

text: Sarén palveli sisällissodan jälkeen edelleen joukkueenjohtajana 5. Jääkärirykmentissä, josta muodostettiin myöhemmin Kuopion jalkaväkirykmentti 4. Hänet määrättiin 18. lokakuuta 1918 komppanianvääpeliksi 2. konekiväärikomppaniaan, josta hänet siirrettiin 14. tammikuuta 1919 joukkueenjohtajaksi Radiolennätinosastoon.


title: Knut Sarén

text: Armeijasta hän erosi 28. helmikuuta 1919 ja siirtyi työskentelemään puutavara-alalle ja toimikin alalla aina vuoteen 1926 saakka. Oman työnsä ohella hän kuului myös vuosina 1919–1931 Kokkolan ruotsalaiseen suojeluskuntaan 1919–1931, mistä ajasta hän oli paikallisesikunnan jäsenenä vuosina 1921–1922 ja paikallispäällikkönä 22. huhtikuuta 1922 – 1. lokakuuta 1923 välisen ajan ja komppanianpäällikkönä 1. lokakuuta 1923 – 8. joulukuuta 1931 välisen ajan.


title: Knut Sarén

text:
Puutavara-alalta hän siirtyi vuonna 1927 maanmittausharjoittelijaksi ja oli toimessa vuoteen 1933 saakka, jolloin hän astui uudelleen armeijan palvelukseen 1. joulukuuta 1933 ja hänet sijoitettiin Lentoasema l:een ja edelleen 1. joulukuuta 1934 alkaen Lentoasema 5:n rulliin. Lentoasema 5:ltä hänet komennettiin Kokkolan sotilaspiirin esikuntaan, missä hän toimi kirjurialiupseerina ja kutsunta-asiain vääpelinä aina vuoteen 1942 saakka.
Sarén osallistui jatkosotaan edelleen Kokkolan sotilaspiirin kutsunta-asiain sihteerinä sekä asevelvollisuusasiaintoimiston toimistoupseerina aina sodan loppuun saakka, jolloin hänet siirrettiin lakkautuspalkalle. Sotien jälkeen hän työskenteli Kokkolan kaupungin kartoittajana vuoteen 1949 saakka, jolloin hän siirtyi konttoristiksi Kem-Pa Oy:lle ja palveli yritystä vuoteen 1961 saakka. Hänet haudattiin Kokkolaan.


title: Hippopus hippopus

text: Hippopus hippopus on jättiläissimpukkalaji. Se elää luonnossa trooppisella Indopasifisella merialueella, ja sitä pidetään joskus myös riutta-akvaarioissa. Se ei ole yhtä värikäs kuin saman alaheimon "Tridacna"-lajit.


title: Hippopus hippopus

text:
"Hippopus hippopus" kasvaa korkeintaan 45 cm pitkäksi. Sillä on poimullinen, epäsäännöllisen myhkypintainen kaksiosainen kuori, jossa on hentoja vaakasuoria punaisia juovia. Kuorten välistä työntyy esille hyllyvä kudosmassa eli vaippa, jonka keskellä törröttää putkimainen suuosa, "sifoni". Vaippa on vihertävän- tai harmaanruskea, ja siinä on kullanvärisiä raitoja. Viljellyissä "Hippopus hippopus" -simpukoissa on limetinvihreitä sävyjä.
Kuoren saranapuolella on aukko, josta työntyy ulos lihaksikas jalka. Jalalla simpukka tarrautuu alla olevaan merenpohjaan. Simpukan ikääntyessä aukko sulkeutuu, ja se pysyy paikallaan massansa avulla.


title: Hippopus hippopus

text: Toisin kuin "Tridacna"-suvun lajeilla,"Hippopus hippopus" -simpukalla ei ole "hyaliinielimiä" eli läpikuultavia kohtia, joiden avulla se siirtäisi valoa sisällään eläville symbioottisille leville. Sen vaippa ei ulotu kuoren ulkopuolelle.


title: Hippopus hippopus

text: "Hippopus hippopus" -simoukoita on tavattu Australiassa, Indonesiassa; Kiribatilla, Malesiassa, Marshallsaarilla, Mikronesiassa, Myanmarissa, Uudessa-Kaledoniassa, Palaulla, Papua-Uusi-Guineassa, Filippiineillä, Singaporessa, Salomonsaarilla, Tuvalussa ja Vanuatussa. Laji on saattanut kadota sukupuuttoon Kaakkois-Aasian rannikoilta kuten Japanista, Kiinasta ja Samoalta. Esiintyminen Andamaaneilla, Nikobaareilla ja Thaimaassa on epävarmaa. Ne elävät hiekkaisella merenpohjalla alle kuuden metrin syvyydessä.


title: Hippopus hippopus

text: Jättiläissimpukat ovat hermafrodiitteja: ne syntyvät koiraina, mutta osa toimii myöhemmin naaraana. Kun kutuaika tulee, ne laskevat veteen merkkikemikaaleja, minkä jälkeen osa simpukoista laskee mätimunia, osa siittiöitä. Lisääntymisen laukaisee oikea kuunvaihe, vuorokaudenaika ja muiden simpukoiden laskemat kemikaalit.


title: Naamiotiaiskerttuli

text: Naamiotiaiskerttuli ("Setophaga pitiayumi") on laajalla alueella Pohjois- ja Etelä-Amerikassa tavattava kerttuleihin kuuluva varpuslintu.


title: Naamiotiaiskerttuli

text: Kooltaan naamiotiaiskerttuli on noin 10 cm. Naamiotiaiskettulikoiraan selkä on siniharmaa lukuun ottamatta keskiselän oliivinvihreää laikkua . Koiraalla on harmaassa päässä tumma maski ja rinnan keltainen muuttuu vatsaa kohti oranssiksi. Alavatsa ja alaperä ovat valkoiset. Naaraalta ja nuorelta yksilöltä puuttuvat maski ja väritys on vaaleampi. Kummallakin sukupuolella on kaksi valkoista siipijuovaa, joiden pituus vaihtelee yksilöittäin.


title: Naamiotiaiskerttuli

text: Naamiotiaiskerttulia tavataan Texasin eteläisimmissä osissa, Keski-Amerikassa ja Etelä-Amerikassa aina Argentiinaan saakka. Amazonin alueelta laji puuttuu. Laji elää metsien reunamilla, avoimissa metsissä sekä pensaikoissa. Texasissa lajia tavataan erityisesti tammimetsistä. Yhdysvaltojen kanta on vähentynyt hyönteismyrkkyjen käytön, elinympäristöjen häviämisen sekä mahdollisesti turpiaalien loisimisen vuoksi.


title: Naamiotiaiskerttuli

text: Ravintonaan naamiotiaiskerttuli käyttää hyönteisiä ja muita niveljalkaisia, joita se etsii puiden lehvästöistä. Pesänsä laji tekee epifyyttien kuten naavatillandsian ("Tillandsia usneoides") joukkoon.


title: Pekka Tonttila

text: Pekka Tapio Tonttila on suomalainen säveltäjä, sanoittaja, sovittaja ja laulaja, joka oli mukana Cameo-duossa ja vaikuttaa lastenlauluryhmässä Pellekaija Pum.


title: Persiantimali

text: Persiantimali ("Argya altirostris") on pyrstötimalien heimoon kuuluva harvinainen lintulaji.


title: Persiantimali

text: Linnun pituus on noin 22 cm, siipien kärkiväli 21–24 cm ja paino keskimäärin 33 g. Persiantimali on kooltaan punakylkirastaan luokkaa, ja sillä on pitkä pyrstö, joka usein sojottaa pystyssä. Höyhenpuku on ruskea, päältä tummempi, ja kurkku on hyvin vaalea. Nokka on hieman alaspäin kaareva. Sukupuolet ovat samanvärisiä. Nuori lintu on kauttaaltaan hieman vaaleampi kuin vanha.


title: Persiantimali

text: Persiantimali elää maantieteellisesti hyvin pienellä alueella Mesopotamiassa eli Irakissa, itäisessä Syyriassa ja läntisessä Iranissa. Sen elinympäristön laajuus on 20 000–50 000 neliökilometriä. Suuret alat lajille soveliasta kosteikkoa on kuivattu tai niitä on tuhottu sodissa, mutta laji on edelleen ilmeisesti elinvoimainen. Laji on paikkalintu, eikä sitä ole tavattu Suomessa.


title: Persiantimali

text: Persiantimalit asuvat ruovikoissa ja joenrantojen metsiköissä ja pensaikoissa. Ne suosivat etenkin eufratinpoppelin ("Populus euphratica") ja aitapukinpensaan ("Lycium barbarum", runsaasti marjova pensas) kasvustoja. Persiantimaleita tavataan myös monenlaisissa tiheiköissä ja pusikoissa.


title: Persiantimali

text: Persiantimalit ovat yksiavioisia, ja niiden reviiri on pieni, kolmesta kuuteen aaria. Ne rakentavat pesänsä matalalle poppelin, pensaan tai ruokojen varaan. Pesä on oksien varaan korsista ja ohuista risuista rakennettu syvä kuppi. Naaras munii kolme tai neljä turkoosinväristä munaa, joita se hautoo 13 päivää. Koiras voi välillä hautoa lyhyitä aikoja. Molemmat puolisot hoitavat poikasia. Usein ne saavat apureiksi pesimättömiä lintuja tai parin varttuneita edellisen pesyeen poikasia. Poikaset jättävät pesän lentokyvyttöminä noin 10 päivän ikäisinä. Pesyeitä on kaksi tai kolme kesän aikana. Pesimäajan ulkopuolella persiantimalit liikkuvat pienissä, alle 15 yksilön parvissa, joissa on sekä vanhoja että nuoria lintuja. Parvet eivät liity muiden lintulajien parviin.


title: Persiantimali

text: Persiantimalin pääravintoa ovat hyönteiset ja hämähäkit, joita se etsii sekä maasta että lehvästöstä. Yleisimmät poikasille tarjotuista hyönteisistä ovat heinäsirkat ja perhostoukat.


title: Nina Bott

text: Nina Bott (s. 1. tammikuuta 1978 Hampuri) on saksalainen näyttelijä. Hänet tunnetaan muun muassa Cora Hinzen roolista televisiosarjassa "Gute Zeiten, schlechte Zeiten".


title: Nina Bott

text: Bott osaa saksan lisäksi sujuvasti englantia sekä hyvin ranskaa ja espanjaa.


title: Milana Misic

text: Laila Anna-Maria Milana Mišić-Puukari (alk. Salminen, o.s. Mišić; s. 23. lokakuuta 1970 Espoo) on suomalainen laulaja. Hänellä on myös optikon ammattikoulutus ja työ.


title: Milana Misic

text: Misic on laulaja Laila Kinnusen ja jugoslaavimuusikon (nyk. kroatialaisen) Milan ”Miso” Mišićin tytär, joka eli lapsuutensa isovanhempien luona Helsingissä. Hän asui Kirkkonummella miehensä Vesa Puukarin kanssa. He hakivat avioeroa loppuvuonna 2014.


title: Milana Misic

text: Merja Asikaisen kirjoittama Misicin elämäkerta ilmestyi 2018. Kirja sisältää Misicin diskografian ja kuvaliitteen.


title: Kompero

text:
Kompero on Liperin kylä. Kirkonkylään on matkaa 20 kilometriä, Joensuuhun ja Outokumpuun 30 kilometriä. Viinijärven taajaman palvelut ja lähimmät koulut ovat 7 kilometrin päässä. Asukkaita on noin 250.
Kylän lähellä kulkee Varkaudentie eli valtatie 23. Naapurikyliä ovat Risti ja Kaarnalampi.


title: Kompero

text:
Pääelinkeinona on maatalous. Kompero oli aikoinaan vilkas teollisuuskylä;
Siikakosken saha paloi 1960-luvulla.


title: Kompero

text:
Kylässä on museosilta ja kotiseutumuseo.
Joensuun seudun kylät: Joensuun seudun yleiskaava 2020


title: Dymchurchin rautatieasema

text: Dymchurchin rautatieasema on kapearaiteisen Romney, Hythe and Dymchurch Railwayn liikennepaikka Dymchurchissa Kentin kreivikunnassa Englannissa. Asema sijaitsee rannikkotasangolla noin kahdeksan kilometriä etelään Hythen rautatieasemalta.


title: Dymchurchin rautatieasema

text: Liikennepaikka avatiin kaupalliselle liikenteelle heinäkuussa 1927, jolloin sen nimi oli Dymchurch (Marshlands), erotuksena Burmarsh for East Dymchurchin ja myöhemmästä Dymchurch Bayn asemasta (nykyisin Burmarsh Road).


title: Dymchurchin rautatieasema

text: Dymchurchin aseman ympäristö on matkailukohde, sillä lähistöllä sijaitsee hiekkarantoja, huvipuisto ja lomakylä. Liikennepaikalla on turistikaudella kolmen hengen miehitys, kun normaalisti työntekijöitä on vain yksi. Liikenteenohjauksellisesti Dymchurch on välisuojastuspaikka.


title: Dymchurchin rautatieasema

text: Asemalla on kaksi laituria, yksi molemmin puolin kaksiraiteista päärataa. Laitureita yhdistää kevyen liikenteen ylikulkusilta. Asemapäällikön asunto ja odotuskatos sijaitsevat pohjoiseen menevän liikenteen puoleisella laiturilla. Itse asemarakennus lipputoimistoineen ja henkilökunnan tiloineen sijaitsee etelään menevän liikenteen puoleisella laiturilla. Asemarakennuksessa on lisäksi virvokkeita ja matkamuistoja myyvä kioski ja naisten WC. Miesten WC:t sijaitsevat ylikulkusillan pilareissa.


title: Dymchurchin rautatieasema

text: Liikennepaikan laituriraiteilla on neljä opastinta, joita ohjataan lipputoimistosta. Molemmilla pääraiteilla on raiteen kulkusuunnan mukainen opastin sekä liikennepaikalle saavuttaessa että sieltä lähdettäessä. Opastimet on kytketty aseman molemmissa päissä olevien tasoristeyksien turvalaitteisiin.


title: Dymchurchin rautatieasema

text: Alun perin 1920-luvulla asemalla oli kolme laituriraidetta, joista yhtä käytettiin Dymchurchiin päättyvän ja sieltä alkavan liikenteen tulo- ja lähtöraiteena. Liikennepaikalla oli tuolloin myös asetinlaitetorni ja kääntöpöytä sekä vaihdeyhteys pääraiteiden välillä Dymchurchin ja New Romneyn välistä liikennettä varten. Liikennettä New Romneyyn ei kuitenkaan koskaan aloitettu, ja kääntöpöytä purettiin 1930-luvulla.


title: Dymchurchin rautatieasema

text: Toinen vaihdeyhteys pääraiteiden välille rakennettiin ennen toista maailmansotaa, jolloin radalla oli Hythen ja Dymchurchin välistä henkilöliikennettä. Asetinlaitetorni purettiin 1960-luvulla. Samalla pääraiteen vaihteet pultattiin pysyvästi perusasentoihinsa ja valo-opastimien ohjauspaneeli asennettiin lipputoimistoon.


title: Dymchurchin rautatieasema

text: Nykyisin liikennepaikalla on laituriraiteiden lisäksi yksi sivuraide sekä raideyhteys pääraiteiden välillä. Sivuraidetta käyttävät ratatyöjunat, sillä se on ainoa raiteenvaihtopaikka ja ainoa sivuraide Hythen ja New Romneyn välisellä 13 kilometrin mittaisella rataosuudella. Vaihteita ohjataan paikallisesti pieneltä kankiasetinlaitteelta käsin.


title: Nina Repeta

text: Nina Repeta (s. 10. syyskuuta 1967) on yhdysvaltalainen näyttelijä. Hänet tunnetaan Bessie Potterin roolista televisiosarjassa "Dawson's Creek", jossa hän esiintyi vuosina 1998–2003. Lisäksi hänet on nähty muun muassa "Matlockissa".


title: Nina Repeta

text: Repeta syntyi Pohjois-Carolinassa Shelbyn kaupungissa ja opiskeli East Carolinan yliopistossa. Hän harrastaa taidetta monipuolisesti: hän on paitsi näytellyt, myös tehnyt musiikkia, kirjoittanut runoutta ja maalannut.


title: Dukaattipalkinto

text: Dukaattipalkinto, myös dukaattikilpailu on Suomen Taideyhdistyksen vuosittain myöntämä palkinto. Se myönnetään enintään 35-vuotiaalle kuvataiteilijalle. Palkinto myönnettiin ensimmäisen kerran vuonna 1858. Vuonna 2017 palkinnon suuruus oli 16 000 euroa.


title: St. Mary’s Bayn rautatieasema

text: St. Mary's Bayn rautatieasema on kapearaiteisen Romney, Hythe and Dymchurch Railwayn liikennepaikka St. Mary's Bayssä Kentin kreivikunnassa Englannissa. Se sijaitsee Jefferstone Lanen lähistöllä.


title: St. Mary’s Bayn rautatieasema

text: Liikennepaikalla on lipputoimisto odotushuoneineen ja odotuskatos sekä laiturit kaksiraiteisen pääradan molemmin puolin. Odotushuoneessa sijaitsee myös tasoristeyksen turvalaitteiden ohjaustaulu. Etelän suuntaan menevän liikenteen puoleisella laiturilla ei ole lainkaan rakennuksia.


title: St. Mary’s Bayn rautatieasema

text: Alun perin liikennepaikan nimenä oli Holiday Camp läheisen poikaleirin vuoksi. Sittemmin sen nimenä on ollut myös Jesson, joka on johdettu Jefferston Lanen entisestä nimestä, Jesson Lane. Myöhemmin nimenä on ollut myös Holiday Camp Jesson. Nykyinen nimi on ollut käytössä 1930-luvulta lähtien, lukuun ottamatta jaksoa 1980-luvun alusta vuoden 2000 loppuun, jolloin aseman nimi oli Jefferstone Lane. Vuonna 2001 nimenmuutoksen yhteydessä asemarakennuksia on kunnostettu pääasiassa vapaaehtoistoimin, ja lipputoimiston viereen on istutettu pieni puutarha. Tarkoituksena on pitää asema avoinna tapahtumapäivinä ja järjestää odotushuoneessa pieniä valokuvanäyttelyitä.


title: St. Mary’s Bayn rautatieasema

text: 1990-luvun puoliväliin saakka liikennepaikka oli miehitetty kesäsesongin aikana. Sen jälkeen asemalla on ollut henkilökuntaa vain huippuliikenteen päivinä tai silloin, kun ylimääräistä henkilökuntaa on ollut kätettävissä. Yleisesti oletetaan, että matkustajat ostavat matkalippunsa jälkikäteen määräasemallaan. Liikennepaikkaa käyttävät pääasiassa paikalliset asukkaat, sillä paikkakunnalla ei ole juuri lainkaan turistikohteita, hiekkarantaa lukuun ottamatta. Noin 400 metriä asemalta pohjoiseen on sijainnut aiemmin Golden Sands Halt -niminen seisake, joka palveli Maddieson's Golden Sandsin lomaleiriä.


title: St. Mary’s Bayn rautatieasema

text: Liikennepaikka toimi vuoteen 2000 saakka välisuojastuspaikkana tarvittaessa. Nykyiset opastimet näyttävät vain yhtä opastetta, "seis", mikäli tasoristeyksen varoituslaitos ei ole toiminnassa.


title: Pensastimali

text: Pensastimali ("Argya caudata") on yleinen pyrstötimalien heimoon kuuluva intialainen varpuslintu.


title: Pensastimali

text: Linnun pituus on noin 23 cm, siipien kärkiväli 22,5–25 cm ja paino 32–48 g. Pensastimali on kooltaan punakylkirastaan luokkaa, ja sillä on pitkä pyrstö, joka usein sojottaa pystyssä. Höyhenpuku on ruskea, päältä tummempi. Selkäpuolella on tummia raitoja. Nokka on hieman alaspäin kaareva, ja koivet ovat voimakkaat. Sukupuolet ovat samanvärisiä. Nuori lintu on kauttaaltaan hieman vaaleampi kuin vanha. Laji muistuttaa suuresti persiantimalia mutta on hieman kookkaampi.


title: Pensastimali

text: Pensastimali elää laajalla alueella Intian niemimaalla ja siitä länteen Irakiin saakka. Sen elinympäristön laajuus on 1–10 miljoonaa neliökilometriä. Laji on paikkalintu, eikä sitä ole tavattu Suomessa.


title: Pensastimali

text: Pensastimalit asuvat kuivien maiden metsiköissä ja pensaikoissa, vuorenrinteillä aina 2 100 metrin korkeudelle asti. Niitä tavataan myös puutarhoissa, palmu- ja sitruskasvi-istutuksilla sekä monenlaisissa tiheiköissä.


title: Pensastimali

text: Pensastimalit ovat yksiavioisia. Ne voivat pesiä ryhminä, jolloin parien reviirit ovat pienempiä kuin yksin pesivien parien reviirit. Ne rakentavat pesänsä matalalle pensaaseen, yleensä tamariskiin noin 1,35 metriä korkealle. Pesä on oksien varaan korsista ja ohuista risuista rakennettu syvä kuppi. Naaras munii kolmesta viiteen (keskimäärin 4,3) turkoosinväristä munaa, joita molemmat emot hautovat yhteensä 13–14 päivää. Molemmat puolisot hoitavat poikasia, ja usein ne saavat apureiksi pesimättömiä lintuja tai parin varttuneita edellisen pesyeen poikasia. Poikaset jättävät pesän lentokyvyttöminä keskimäärin 11,7 päivän ikäisinä. Pesyeitä voi olla kaksi kesän aikana. Pesimäajan ulkopuolella pensastimalit liikkuvat pienissä, tavallisesti kuuden seitsemän yksilön parvissa, joissa on sekä vanhoja että nuoria lintuja.


title: Pensastimali

text: Pensastimali on kaikkiruokainen. Se syö sekä hyönteisiä ja hämähäkkejä että marjoja, siemeniä ja hedelmiä. Se etsii ruokansa yleisimmin maasta. Se saattaa ryöstää munia pienempien lintujen pesistä. Yleisimmin poikasille syötetään heinäsirkkoja.


title: Terike Haapoja

text: Terike Haapoja (s. 1974) on suomalainen kuvataiteilija ja teatterintekijä.


title: Terike Haapoja

text: Haapoja on valmistunut Kuvataideakatemiasta 2006 kuvataiteen maisteriksi ja valmistelee tohtorintutkintoa. Hän on valmistunut myös Teatterikorkeakoulun esitystaiteen ja -teorian koulutusohjelmasta teatteritaiteen maisteriksi 2004 ja opiskellut myös ääni- ja valaistustekniikkaa, josta hän on suorittanut alemman tutkinnon. Haapoja on opiskellut ulkomailla Krakovan taideakatemiassa 1998–1999 ja Berliinissä Hochschule der Künstessä 2000. Haapoja valittiin yhdessä Antti Laitisen kanssa edustamaan Suomea vuoden 2013 Venetsian biennaalissa.


title: Terike Haapoja

text: Haapojan teoksia on muun muassa Oulun taidemuseossa, Valtion taidekokoelmassa ja Helsingin kaupungin taidemuseossa.


title: Terike Haapoja

text: Haapoja käyttää videotaiteessaan teknisiä kuvantamiskeinoja näyttämään luonnollisen maailman ilmiöitä. Teoksessa "Entropy" (2004) on lämpökamerakuvaa kuolleen hevosen jäähtyvästä ruumiista, joka on editoitu 9 tunnista 25 minuuttiin


title: Terike Haapoja

text: Haapojan töissä teknisen välineen etäännyttävä vaikutus on suhteessa kohteiden fyysisyyteen ja aiheisiin liittyviin eettisiin kysymyksiin. Kuvaa tuottavat laitteet on pitkälti automatisoitu ja niiden tuottama jälki on suunniteltu muuhun kuin kuvataiteen käyttöön, kuten lääketieteelliseen kuvantamiseen tai viestintäteknologiaan.


title: Terike Haapoja

text: Vuonna 2012 Haapoja aloitti kirjailija ja näytelmäkirjailija Laura Gustafssonin kanssa taiteellistieteellisen "Toisten historia" -hankkeen, jossa tutkitaan maailmanhistoriaa eläinten näkökulmasta. Projekti sisältää näyttelyitä, seminaareja, tekstejä ja interventioita, joita tekijät esittelevät projektin blogissa. Vuoden 2013 lopulla hankkeeseen kuuluva Naudan Historian Museo -näyttely oli esillä Helsingin Kaapelitehtaalla. Sen tarkoitus on kertoa historiaa jonkun muun eläimen kuin ihmisen näkökulmasta.


title: Terike Haapoja

text: Haapoja ja Gustafsson saivat projektista mediataiteen valtionpalkinnon 2016.


title: Terike Haapoja

text: Haapoja oli Suomen taiteilija Venetsian taidebiennaalin Pohjoismaisessa paviljongissa 2013. "Falling Trees" -näyttelykokonaisuuden, joka muodostui Antti Laitisen näyttelystä Suomen paviljongissa ja Haapojan näyttelystä Pohjoismaisessa paviljongissa, kuratoi Marko Karon, Mika Elon ja Harri Laakson muodostama Gruppo 111.


title: Terike Haapoja

text: Haapoja muunsi kokonaisvaltaisilla arkkitehtonisilla eleillä Sverre Fehnin suunnitteleman Pohjoismaisen paviljongin tutkimuslaboratorioksi, jossa teknologia ja tiede asemoituvat elämän ja taiteen peruskysymysten kuten muistin, luontosuhteen ja kuolevaisuuden tutkimisen välineiksi.


title: Tahdonvaltainen oikeussäännös

text: Tahdonvaltainen oikeussäännös eli dispositiivinen säännös on oikeussäännös, joka sallii asianosaisten järjestää keskinäisellä sopimuksella oikeudellisen suhteensa säännöksen määräyksistä poiketen. Säännöksestä poikkeaminen voi perustua myös tapaan. Tällaisia säännöksiä on etenkin kauppa- ja varallisuusoikeudessa, jossa sopimusvapauden mukaisesti voidaan tehdä oikeudellisia järjestelyjä kunkin oman tahdon mukaisesti. Tällöin varsinainen oikeussäännös tulee sovellettavaksi vain, jos toisin ei ole sovittu.


title: Tahdonvaltainen oikeussäännös

text: Tahdonvaltaisen oikeussäännöksen vastakohta on pakottava eli ehdoton eli absoluuttinen oikeussäännös.


title: Tahdonvaltainen oikeussäännös

text: Esimerkiksi kauppiaiden tai yritysten noudattama vakiintunut liiketapa syrjäyttää usein tahdonvaltaiset oikeussäännökset. Näin vaikkapa kauppalain säännökset syrjäytetään vakiintuneella kauppatavalla.


title: Warren Halt

text: Warren Halt on seisake kapearaiteisella Romney, Hythe and Dymchurch Railwayllä Kentin kreivikunnassa Englannissa. Se on ollut käytössä myös nimellä Warren Bridge Halt. Liikennepaikka on ollut suljettuna vuodesta 1946 lähtien, mutta se avataan uudelleen helmikuussa 2009.


title: Warren Halt

text: Ensimmäisen kerran liikennepaikka avattiin liikenteelle 16. heinäkuuta 1927. Prince of Wales Haltin ja Botolph's Bridge Haltin tapaan Warren Halt sijaitsi asutuskeskuksen ulkopuolella mutta tien läheisyydessä, ja seisakkeet avattiin koemielessä, tavoitteena houkutella matkustajia mm. linja-autoista. Kokeilu epäonnistui kaikkien kolmen liikennepaikan osalta, ja ne suljettiin jo samana vuonna.


title: Warren Halt

text: Liikennepaikka oli avoinna koemielessä lyhyen aikaa myös toisen maailmansodan jälkeen vuonna 1946, mutta se suljettiin uudelleen samana vuonna.


title: Warren Halt

text: Seisake avataan uudelleen helmikuussa 2009, ja sen on tarkoitus palvella rautatien lähellä sijaitsevan uuden Romney Marsh Visitor Centren liikennettä. Rautatien johto ilmoitti elokuussa 2008, että seisakelaitureiden rakentaminen on aloitettu. The Romney Marsh Visitor Centre and Country Park ilmoitti myös, että seisakkeen avaaminen on ympäristöystävällinen matkailuliikenneratkaisu.


title: Warren Halt

text: Alun perin seisakkeella ei ollut lainkaan rakennuksia tai päällystettyjä laitureita. Seisakkeen sijainnista ei myöskään ollut havaittavissa mitään merkkejä lakkauttamisien jälkeen. Vuoden 2008 lopussa rakennettiin yksi päällystetty ja aidattu laituri pohjoisen suuntaan kulkevan liikenteen käyttämän raiteen viereen. Laituria tulevat käyttämään New Romneyn ja Warren Haltin välillä liikennöivät matkailukeskuksen toimintaa tukevat junat.


title: Torben Grimmel

text: Torben Grimmel (s. 23. marraskuuta 1975, Odder) on tanskalainen kivääriampuja ja olympiamitalisti.


title: Torben Grimmel

text: Grimmel on voittanut olympialaisissa Sydneyssä 2000 hopeaa 50 m pienoiskiväärin makuussa.


title: Bushmaster II

text: Bushmaster II Mk44 on M242 Bushmaster -tykistä kehitetty konetykki. Huomattavin ero suhteessa edeltäjäänsä on kaliiperin kasvaminen 25:stä millimetristä 30:een. Lisäksi Mk44:ssä aseen putki on kromattu sen kestoiän pidentämiseksi. Tykkimalli on käytössä muun muassa ruotsalaisen CV90:n Norjaan, Suomeen ja Sveitsiin hankituissa versioissa.


title: Bushmaster II

text: Yhdysvaltain ilmavoimat suunnitteli Bushmaster II:en korvaavan vuodesta 2007 lähtien aiemmin sen AC-130U Spooky -koneissa käyttämät 20 mm ja 40 mm konetykit mutta se peruttiin.


title: Pyhitys

text: Pyhitys (, kadash, kreik. hagiadzoo) myös hengellinen kasvu, on tapahtuma uskovan elämässä, jossa itse uskova tai jokin muu asia erotetaan Pyhäksi Jumalalle epäpyhästä. Kristillisyydessä pyhityksen vaikuttaa Pyhä Henki . Uskovan elämässä pyhitys on, tai tulisi olla, jatkuva tapahtuma. Pyhitys on liitto Jumalan kanssa. Pyhityksen kautta uskovan elämä on vapautettu pyhän piiriin. Se on Jumalalle erotettua ja Jumalan omaa. Pyhitys on myös katumusta ja parannusta; epäpyhästä elämän tavasta, tottumuksesta, sanoista, teoista, ajatuksista, näennäisestä uskosta, harhaluulosta tai epäuskosta.


title: Pyhitys

text: Luomisessa 7. päivänä Jumala lepäsi ja Kymmenen käskyn 3. käsky: ""Muista pyhittää lepopäivä. Kuutena päivänä tee työtä ja hoida kaikkia tehtäviäsi, mutta seitsemäs päivä on Herran, sinun Jumalasi, sapatti.""


title: Pyhitys

text:
Israelin kansa oli Raamatussa kansa, jonka Jumala pyhitti itselleen omaksi.
Juutalaisten vapautus Egyptin orjuudesta kuvataan Raamatussa, että se yö oli "pyhitetty".


title: Pyhitys

text: Juutalaisten pappien varusteisiin oli VT:ssä lueteltu kuuluvaksi puhtaasta kullasta tehty, ruusukkeen muotoinen otsakoriste, johon oli kaiverrettu sanat ""Herralle pyhitetty"".


title: Pyhitys

text: Kristinuskossa katsotaan, että pyhitys on uusi liitto Jumalan kanssa Jeesuksessa. Jumala kutsuu ihmistä liittoonsa evankeliumissa. Kristityt uskovat, että Jeesuksen Kristuksen veri tekee uskovan pyhäksi, arvolliseksi Jumalan edessä, jota myös ehtoollinen julistaa.


title: Pyhitys

text: Apostoli Paavali, kirjeessään Roomalaisille puuttui pyhityksen tärkeyteen uskovan elämässä, luvussa 6 seuraavasti:


title: Pyhitys

text: Muita Paavalin kehotuksia uskoville pyhitykseen:Ihmisen vanhurskauttaminen ja uudestisyntyminen ovat uuden elämän ja pyhityksen edellytys. Pyhitys on Pyhän Hengen aikaansaama vanhurskauden hedelmä Kristukseen uskovassa ihmisessä. Pyhä Henki vaikuttaa pyhityksen Jumalan sanan kautta. Vanhurskauttaminen on kertakaikkinen ja pyhitys on jatkuvaa Jumalan armon työtä ihmisessä. Pyhitys on jatkuvaa Pyhällä Hengellä täyttymistä.


title: Pyhitys

text: Uskova on koko elämänsä ajan Jumalan edessä samanaikaisesti täydellisesti syntinen ja täydellisesti pyhä. Hän on täydellisesti pyhä Kristuksen työn perusteella ja näin ollen Jumalalle kelpaava, mutta vanhan luontonsa tähden hän on syntinen ja jatkuvasti armoa tarvitseva. Hänessä näkyvä pyhitys jää tässä ajassa aina keskeneräiseksi ja odottaa täyttymystään taivaassa. Käytännössä Kristukseen uskova ihminen kokee pyhityksen omassa elämässään yhä syvenevänä synnin ja armon tuntemisena.


title: Pyhitys

text: Pyhitys on välttämätön, koska se on Jumalan tahto. Uskovan ihmisen tulee vaeltaa jokapäiväisessä mielenmuutoksessa ja syntien anteeksisaamisessa. Kun Pyhä Henki on aikaansaanut ihmisessä uskon evankeliumiin, Hän saa samassa ihmisessä aikaan uskon kautta myös pyhityksen ja hyviä tekoja. Uskovan ei tule kuitenkaan turvata omaan pyhitykseensä, vaan hänen tulee luottaa yksin Kristukseen, joka on pelastuksen ja pyhityksen ainut kestävä perusta, sillä Kristus on tullut meille viisaudeksi Jumalalta ja vanhurskaudeksi ja pyhitykseksi ja lunastukseksi.


title: Pyhitys

text: Pyhitys ymmärretään sekä kertakaikkiseksi että jatkuvaksi Jumalan tahdon mukaisen elämän kasvuksi. Raamatun mukaan Kristus on sekä lunastuksemme että pyhityksemme. Pyhitys, on samalla tavalla Jumalan armotyö kuin uskoontulokin.


title: Pyhitys

text: Syntien anteeksisaamisen takia uskova on pyhä, ja Jumala hyväksyy hänet. Mikään ei voi lisätä tai parantaa Kristuksen sovitukseen perustuvaa Pyhän Hengen täydellistä työtä. Pyhitys ei lisää armon ja pelastuksen osallisuutta. Sen puuttuminen sen sijaan osoittaa pelastuksen osallisuudenkin puuttumista. Uusi elämä Kristuksessa ei voi jäädä piiloon.


title: Pyhitys

text: Pyhitys ja Hengen hedelmä (rakkaus, ilo, rauha, kärsivällisyys, ystävällisyys, hyvyys, uskollisuus, lempeys, itsehillintä Gal. 5:22) nähdään samaksi asiaksi. Pyhityksessä usko Jumalaan tulee näkyväksi ja koettavaksi. Uskon tunnustaminen ei jää pelkäksi puheeksi, sillä koko elämä kertoo Jumalan pelastusteosta.


title: Pyhitys

text: Pyhitys ei anna uskovalle erityistä hengellistä tai moraalista arvoasemaa. Pyhitys on täydellisesti Jumalan lahja. Ihminen on sen ansaitsematon vastaanottaja.


title: Pyhitys

text: Väärän, omatekoisen pyhityksen seurauksena ihminen halveksii toisia, heidän vaellustaan ja hengellisyyttään. Oikea pyhitys saa aikaan aidon ilon ja kiitollisuuden. Se on iloa Pyhässä Hengessä siitä, että syntinen on saanut osakseen Jumalan armon tuottaakseen hyvää hedelmää.


title: New Romneyn rautatieasema

text: New Romneyn rautatieasema on kapearaiteisen Romney, Hythe and Dymchurch Railwayn liikennepaikka New Romneyssa Kentin kreivikunnassa Englannissa. Se on myös aina ollut rautatieyhtiön päätoimiston sijaintipaikka.


title: New Romneyn rautatieasema

text: Ennen Dungenessiin johtavaa laajennuksen valmistumista New Romney oli rautatien eteläinen päätepiste. Tuolloin asemalaiturit sijaitsivat nykyisen ravintolan ja pienoismallinäyttelyrakennuksen mailla.


title: New Romneyn rautatieasema

text: Dungenessin laajennuksen myötä laiturialue piti siirtää tienpinnan tasosta alemmalle tasolle, koska uusi ratalinja vaati maantien alittamista. Nykyinen asema-alue rakennuksineen on rakennettu 1930-luvulla, jolloin Hythen ja New Romneyn välillä liikennöivät junat käyttivät päättyviä ylemmän tason laituriraiteita ja läpikulkevat junat alemman tason laituriraiteita.


title: New Romneyn rautatieasema

text: Kun rautatie avattiin julkiselle liikenteelle uudelleen toisen maailmansodan jälkeen, New Romneysta tuli jälleen tilapäinen pääteasema siihen saakka, kunnes New Romneyn ja Dungenessin välinen rataosuus saatiin korjattua liikennöitävään kuntoon ja muutettua yksiraiteiseksi.


title: New Romneyn rautatieasema

text: New Romneyn asemalla vuonna 1947 järjestetyn Dungenessin radan uudelleen avaamisen kunniaksi järjestetyssä seremoniassa esiintyivät myös näyttelijät Stan Laurel ja Oliver Hardy.


title: New Romneyn rautatieasema

text: New Romneyn asema-alue on kehittynyt vaiheittain useiden vuosien aikana. Varsinainen peruskunnostus suoritettiin 1970-luvun lopulla, jolloin laiturialueet katettiin ja läpikulkevan liikenteen laitureita jatkettiin. Kunnostuksen jälkeen asemalla oli käytössä kaikkiaan yhdeksän raidetta. Kaksi vanhaa ylemmän tason laituriraidetta jäivät käyttöön numeroimattomina, ja neljä laituriraidetta, raiteet 1–4, lisättiin katoksen alle. Katoksen alla oli lisäksi kolme laituritonta raidetta, joita käytetään vaunukaluston säilytykseen.


title: New Romneyn rautatieasema

text: Ylemmän tason laituriraiteita käytettiin pääasiassa vain vähäisissä määrin vaunukaluston säilytykseen, ja ne purettiin suurelta osin 1980-luvun aikana. Viimeisetkin jäljet vanhoista ylätason laitureista katosivat 1990-luvulla, kun kääntöpöytä siirrettiin nykyiseen paikkaansa ja raidejärjestelyt muuttuivat. Vanhat laiturialueet jäivät asemaravintolan laajennusosan alle.


title: New Romneyn rautatieasema

text: Yhtiön pääkonttori sijaitsee asema-alueella. Konttoriin on tien puolelta erillinen sisäänkäynti. Yleisesti toimisto tunnetaan nimellä "front office", ja se on hallinnon keskuspaikka. Asemalla on lisäksi toimitusjohtajalle ja vastuupäälliköille omat toimistotilat.


title: New Romneyn rautatieasema

text: New Romney on rautatien liikenteellinen ja operatiivinen keskus, joten siellä sijaitsevat muun muassa suuri lipputoimisto, myymälä ja kahvio. Näiden lisäksi asemalla on myös museo ja pienoismallinäyttely.


title: New Romneyn rautatieasema

text: New Romneyn asetinlaitetornista käsin ohjataan kaikkea liikennettä paikallisesti. New Romneyn liikenteenohjauskeskuksesta valvotaan ja ohjataan junaliikennettä koko radalla muiden asemien henkilökuntien avustuksella. Liikenteenohjauskeskuksessa työskentelevä liikenteenohjaaja on jatkuvasti radiopuhelinyhteydessä radan muilla asemilla työskenteleviin asetinlaitemiehiin, veturinkuljettajiin, asemahenkilökuntaan, junamiehistöön ja kunnossapitotyöntekijöihin.


title: New Romneyn rautatieasema

text: Rautatien alkuperäinen yhdeksänpilttuinen veturitalli on edelleen käytössä, mutta sitä on laajennettu huomattavasti, ja sen koko on lähes kaksinkertaistunut. Nykyisessä tallissa on tilaa rautatien kaikille vetureille sekä kunnossapitoa tarvitsevalle kalustolle. Veturitallissa on myös sosiaalitilat työntekijöille. Asema-alueella on myös maalauspaja. Hythessä on lisäksi pienempi veturitalli, mutta se on lähes käyttämätön.


title: New Romneyn rautatieasema

text: Myös ratatyöntekijöiden tilat sijaitsevat New Romneyssa. Rautatien alkuperäinen, pieneksi käynyt ratatyökalustohalli on korvattu suuremmalla hallilla. Hallissa säilytetään kunnossapidossa tarvittavaa välineistöä sekä ratatyökalustoa.


title: New Romneyn rautatieasema

text: Historiallisen rautatiekaluston säilytyshalli toimii nykyisin vanhassa ratatyökaluston säilytyshallissa. Hallissa sijaitsevat rautatieperinnearkisto sekä pieni kokoelma historiallista erikoisjunissa käytettävää rautatiekalustoa. Toiminnasta vastaa pieni perinteen säilyttämisestä kiinnostunut yhteisö.


title: New Romneyn rautatieasema

text: Rautatien vaunukalustoa säilytetään, kunnostetaan ja rakennetaan New Romneyn kalustohallissa. Halli oli ennen asema-alueen suurimpia rakennuksia, mutta se on nyt yksi pienimmistä lukuisten muiden toimipisteiden laajennuksien vuoksi.


title: New Romneyn rautatieasema

text: Asemalla toimii lisäksi muita pienempiä rautatien toimintaan ja liikennöintiin liittyviä yksiköitä, jotka käyttävät aseman pieniä tiloja. Näitä ovat muun muassa opastin- ja telekommunikaatiojaos, joka hoitaa rautatien opastin- ja kommunikaatiolaitteita, sekä markkinoinnista vastaava yksikkö. Muita tiloja ovat lisäksi julkiset käymälät, lasten leikkialue, piknikalue sekä suuri pysäköintialue. Lisäksi alueella on rajoitettu määrä henkilökunnan majoitushuoneita.


title: Vesku Jokinen

text: Vesa Sakari ”Vesku” Jokinen (s. 17. helmikuuta 1970 Vaasa) on suomalainen muusikko, joka tunnetaan parhaiten Klamydian ja Kylähullujen laulajana. Klamydian alkuperäiskokoonpanossa Jokinen soitti laulun ohella myös kitaraa. Hän on myös soittanut bassoa Metuja-yhtyeen vuonna 2008 ilmestyneellä albumilla "Hulluus aateloi", vieraillut laulajana Raivopäiden ja Larharyhmän albumeilla, sekä soittanut 1980-luvulla rumpuja hardcore punk-yhtye Treblinkassa.


title: Vesku Jokinen

text: Vuonna 2000 Jokinen julkaisi ensimmäisen sooloalbuminsa "Outo kunnia", jolla hän soitti itse kaikki instrumentit, lukuun ottamatta kitarasooloja. Jokisen toinen sooloalbumi "Juuret" ilmestyi keväällä 2012. Albumi sisälsi rock-tyylisiä sovituksia tunnetuista suomalaisista iskelmistä. Levyllä soitti sitä varten koottu Vesku Jokinen & Sundin pojat -yhtye.


title: Vesku Jokinen

text: Vuonna 1991 Jokinen perusti Kråklund Records -nimisen levy-yhtiön. Yhtiö keskittyi aluksi vain Klamydian musiikin julkaisuun, mutta alkoi myöhemmin julkaista myös muiden artistien levyjä. Nykyään Kråklund Records on lopettanut toimintansa.


title: Vesku Jokinen

text: Vesku on myös tehnyt suuremmaksi osaksi kappaleita niin Klamydialle, Kylähulluille, Treblinkalle kuin omalle "Outo kunnia" -sooloalbumille.


title: A Dangerous Meeting

text: A Dangerous Meeting on King Diamond ja Mercyful Fate -yhtyeiden vuonna 1992 julkaistu kokoelmalevy. Levy sisältää kappaleita niin Mercyful Faten kuin King Diamondin varhaisimmilta albumeilta.


title: Nakupyörä

text: Nakupyörällä tarkoitetaan urheilullista moottoripyörämallia jossa ei ole katteita, eli joka on "riisuttu". Muun muassa alan kirjallisuus käyttää termiä "nakupyörä". Kyseisenlaista moottoripyörää voi myös nimittää "normaalimalliseksi" tai "peruspyöräksi". Nakupyörässä kuljettaja kuitenkin istuu korkeammalla kuin custom-tyylisessä moottoripyörässä - jossa ei myöskään ole katteita - ja nakupyörä on myös custom-tyyliseen verrattuna urheilullisempi.


title: Harald Stenvaag

text: Harald Stenvaag (s. 1953 Ålesund) on norjalainen kivääriampuja, maailmanmestari ja olympiamitalisti.


title: Harald Stenvaag

text: Stenvaag on saavuttanut olympialaisissa hopeaa 50 m pienoiskiväärin makuussa Barcelonassa 1992 ja pronssia asentokilpailussa Sydneyssä 2000. MM-kilpailuista hän on voittanut kahdeksan kultaa, yhdeksän hopeaa ja kahdeksan pronssia.


title: Arabiantimali

text: Arabiantimali ("Argya squamiceps") on arabialainen varpuslintu.


title: Arabiantimali

text: Linnun pituus on noin 26–29 cm, josta pyrstön pituus 14–15 cm, siipien kärkiväli 31–33,5 cm ja paino 64–83 g. Arabiantimali on kooltaan lähes kulorastaan luokkaa ja se on läntisen paleartisen alueen kookkain pensastimalilaji. Sillä on pitkä pyrstö, joka usein sojottaa pystyssä. Höyhenpuku on ruskea. Kurkku on vaalea ja laji muistuttaa suuresti persiantimalia mutta on huomattavasti suurempi. Nokka on voimakas ja hieman alaspäin kaareva. Myös koivet ovat voimakkaat. Sukupuolet ovat lähes samanvärisiä. Koiraan iiris on vaaleankeltainen, naaraan ruskea, ja koiraan nokka on tummanharmaa ja naaraan kellanharmaa; nokan kärki on aina tumma. Nuori lintu muistuttaa vanhaa mutta sen silmä on harmaa, nokka tumma ja puku tasavärisempi.


title: Arabiantimali

text: Arabiantimali elää Arabian niemimaalla, Egyptin itäosassa sekä Jordanian ja Israelin eteläosissa. Sen elinympäristön laajuus on 1–10 miljoonaa neliökilometriä. Laji on pääasiassa paikkalintu, tosin vähäistä muuttoliikettä voi paikoin esiintyä, eikä sitä ole tavattu Suomessa.


title: Arabiantimali

text: Arabiantimalit asuvat autiomaiden ja kuivien maiden pensaikoissa, etenkin akasioissa, vuorenrinteillä aina 2 800 metrin korkeudelle asti. Israelissa lajia tavataan myös puutarhoissa ja istutuksilla sekä monenlaisissa avomaiden tiheiköissä.


title: Arabiantimali

text: Arabiantimalit pesivät ryhminä, joissa on yksi hallitseva lisääntyvä pari ja joukko pesimättömiä yksilöitä, jotka ovat usein saman parin jälkeläisiä aikaisemmista pesyeistä. Lajilla vallitsee selvä insestitabu eli koiraat eivät parittele omien jälkeläistensä kanssa. Kaiken kaikkiaan lajin sosiaalinen elämä on hyvin monimutkaista. Ryhmän reviiri on 0,2–1 neliökilometriä tai joskus se voi olla useita kilometrejä joenvartta. Reviirit eivät mene päällekkäin ja vain harvoin vieraan ryhmän jäsen uskaltautuu naapurin reviirille.


title: Arabiantimali

text: Arabiantimalit rakentavat pesänsä pensaaseen tai puuhun 1–7 metriä korkealle ja aina hyvin suojaisaan paikkaan latvustoon tai pensaan sisälle. Pääasiassa vain hallitseva koiras rakentaa pesää naaraan ja joskus myös ryhmän muiden yksilöiden auttaessa. Pesä on oksien varaan korsista ja ohuista risuista rakennettu löyhä maljamainen kuppi, jossa ei ole varsinaista sisävuorausta paria höyhentä enempää. Naaras munii kolmesta viiteen turkoosinväristä munaa. Joskus voi kaksi tai useampi naaras munia samaan pesään. Hallitseva naaras hautoo munia öisin ja ryhmän muut naaraat päivisin. Haudonta-aika on 13–14 päivää. Kaikki ryhmän jäsenet hoitavat ja ruokkivat poikasia, jotka jättävät pesän kahden viikon ikäisinä. Pesyeitä voi olla kolme tai jopa neljä kesän aikana. Laji pesii ensimmäisen kerran kaksivuotiaana. Jos vanhemmat elävät useita vuosia yhdessä, saattaa yksittäinen poikanen elää ryhmässä jopa kuusi vuotta muodostamatta omaa ryhmää tai siirtymättä muualle. Pesintätulokseen vaikuttavat naaraiden keskinäiset torailut, sillä yhden naaraan munimat pesät tuottavat yhtä paljon lentopoikasia kuin useamman naaran munimat pesät, johtuen naaraiden riitelemisestä pesällä, jolloin munia voi rikkoutua. Naapurireviiriläiset saattavat tappaa alueelleen eksyneen naapurin nuoren yksilön. Pesimäajan ulkopuolella arabiantimalit liikkuvat perhekunnittain eli ryhminä.


title: Arabiantimali

text: Arabiantimali on kaikkiruokainen. Se syö sekä hyönteisiä ja hämähäkkejä että marjoja, siemeniä, mettä, kukkia, tuoreita lehtiä, hedelmiä ja talousjätteitä tunkioista. Se etsii ruokansa maasta tai lehvästöstä. Ryhmä voi tappaa pikkulintuja, joita ne eivät kuitenkaan syö. Yleisimmin poikasille syötetään heinäsirkkoja ja kovakuoriaisia.


title: Amotz Zahavi

text: Amotz Zahavi (1. tammikuuta 1928 Petah Tikva, Palestiinan brittiläinen mandaatti – 12. toukokuuta 2017) oli israelilainen evoluutiobiologi ja lintutieteilijä.


title: Amotz Zahavi

text: Zahavi väitteli filosofian tohtoriksi Tel Avivin yliopistossa 1970. Hän tutki perusteellisesti arabiantimalin elämää ja julkaisi useita evoluutioteoriaa käsitteleviä kirjoituksia. Hän oli perustamassa Israelin luonnonsuojeluyhdistystä.


title: Amotz Zahavi

text: Zahavi oli Tel Avivin yliopiston eläintieteen emeritusprofessori. Hänen puolisonsa oli biologi Avishag Zahavi.


title: Urpalanjoki

text: Urpalanjoki () on joki Suomessa ja Venäjällä. Joen vesistöalue on suurimmaksi osaksi Suomen puolella Miehikkälän, Luumäen ja Lappeenrannan kuntien alueella. Joki laskee Suomenlahteen Venäjän puolella Viipurin piirin alueella Tienhaaran kuntaan. Joen pituudesta on 52 kilometriä Suomen puolella ja 15 kilometriä Venäjän puolella. Joki on kuitenkin lyhyempi kuin sitä vastaava vesireitti, sillä osa reitistä on järviosuuksia. Valuma-alueesta on Suomen puolella 467 neliökilometriä (km²) ja Venäjän puolella 90 km².


title: Urpalanjoki

text: Urpalanjoen vesistö saa alkunsa ensimmäisen Salpausselän eteläpuolelta Luumäeltä ja Lappeenrannan länsiosista. Latvaosien järviä ovat Latvanen (63,5 m) ja Urpalonjärvi (60,2 m). Urpalonjärven jälkeen jokeen yhtyy lännestä Kirkkojoki Luumäen kirkonkylän ja Taavetin suunnasta. Keskijuoksulla merkittävin sivujoki on Ihaksenjärvestä virtaava Ihakselanjoki. Lähellä rajaa on järviosuus Pitkäjärven, Suurijärven, Väkevänjärven ja Kavalanjärven kautta. Venäjän puolella sijaitsevat Laihajärvi ja Laihalampi laskevat vetensä Suomen puolelle Urpalanjokeen hieman ennen kuin joki virtaa Miehikkälässä Venäjän puolelle. Joen Venäjän puoleinen osuus on noin 15 km. Jokisuussa sijaitsi entinen Virolahden kylä Ala-Urpala.


title: Torino Palasport Olimpico

text: Torino Palasport Olimpico on Torinossa, Italiassa sijaitseva monitoimihalli, joka valmistui loppuvuonna 2005. Areenalla pelattiin Torino Esposizionin lisäksi vuonna 2006 talviolympialaisten jääkiekko-otteluja, muun muassa sekä miesten että naisten turnauksen loppuottelu. Sen yleisökapasiteetti on jääkiekossa 12 350, joka tekee siitä Italian suurimman areenan.


title: Torino Palasport Olimpico

text: Areenalla on esiintynyt useita tunnettuja artisteja, kuten Bruce Springsteen, Pearl Jam ja Bob Dylan.


title: Alakylä (Lappeenranta)

text: Alakylä on Lappeenrannan kaupunginosa ja tilastoalue. Se sijaitsee kaupungin keskustassa.


title: Alakylä (Lappeenranta)

text: Alakylän nimi tulee sen sijoittumisesta jyrkän mäen alareunalle. Alakylä on tunnettu myös nimellä Kelttu. Kaupunginosan alue liitettiin Lappeenrannan kaupunkiin vuoden 1932 alueliitoksessa, mitä ennen se kuului Lappeeseen. Pohjoisen naapurikaupunginosansa Peltolan tavoin Alakylä oli Armilan kylän Nikurin talon Peltolan tilan mailla, jonne alkoi kehittyä esikaupunkiasutusta 1880-luvulla. Alue tunnettiin myös nimellä Siivola tai Sivola Nikurin talon isännän Vsevolod Wolkoffin mukaan. Vuodelta 1894 olevassa kartassa Viipurin maantien (nykyinen Kauppakatu) varressa hautausmaata vastapäätä eli nykyisten kaupunginosien rajalla oleva asutus on nimetty Sivolankyläksi.


title: Alakylä (Lappeenranta)

text: Alakylässä oli vuonna 1964 valmistunut Alakylän koulu, joka purettiin vuonna 2012 homeongelmien vuoksi. Ratakadun varrella on kaupallisten palveluiden keskittymä.


title: Alakylä (Lappeenranta)

text: Alakylän asutus on 80-prosenttisesti pientaloasutusta. Alakylän tilastoalueella on 1 769 asukasta.


title: Alakylä (Lappeenranta)

text: Kaupunginosaa rajaavat Savonkatu ja Juvakankatu pohjoisessa, Kisapuisto idässä, Karjalan rata etelässä ja Kauppakatu lännessä. Alakylän naapurikaupunginosia ovat Peltola, Lepola, Parkkarila, Harapainen, Reijola ja Tykki–Kiviharju.


title: Romney Sandsin rautatieasema

text: Romney Sandsin rautatieasema on kapearaiteisen Romney, Hythe and Dymchurch Railwayn liikennepaikka Kentin kreivikunnassa Englannissa. Liikennepaikka sijaitsee Romney Marshin niemellä. Asema on ns. saariasema, eli asemarakennus sijaitsee välilaiturilla raiteiden välissä.


title: Romney Sandsin rautatieasema

text: Alun perin liikennepaikka avattiin toukokuussa 1928 nimellä Maddieson's Camp läheisen lomakylän mukaan. Toista maailmansotaa edeltävänä aikana aseman paikkaa osoittivat pelkät aseman nimikilvet. Sodan jälkeisissä perusparannustöissä kaksiraiteinen osuus muutettiin yksiraiteiseksi, ja asemalle rakennettiin betoninen seisakelaituri. Asema säilyi muuttumattomana vuoteen 1973 saakka.


title: Romney Sandsin rautatieasema

text: Vuonna 1973 asemalle päätettiin rakentaa sivuraide junien kohtaamista varten, jotta tunnin vuorovälein hoidettava liikenne New Romneyn ja Dungenessin välillä olisi mahdollista. Maanomistussuhteista johtuen sivuraiteen rakentaminen oli kuitenkin mahdotonta, joten asema siirrettiin lopulta lomakylään johtavan tien toiselle puolelle. Sivuraide rakennettiin talvella 1973–1974 yhdessä raiteiden välissä olevan laiturin ja lipputoimiston kanssa.


title: Romney Sandsin rautatieasema

text: Lomakylä on edelleen toiminnassa, mutta omistussuhteiden muutoksen myötä se on nimetty uudelleen. Tämän vuoksi myös liikennepaikka nimettiin uudelleen Romney Sandsiksi suunnilleen vuonna 1980.


title: Romney Sandsin rautatieasema

text: Vuosina 1929–1951 silloinen Maddieson's Campin liikennepaikka oli risteysasema, josta alkoi sisämaahan johtava sotaministeriön sivurata. Rata rakennettiin ministeriön pyynnöstä hoitamaan Dengeen perustetun salaisen, akustiseen lentoliikenteen valvontaan tarkoitetun tukikohdan liikennettä. Tukikohdan toiminta oli menestyksekästä, mutta tutkan kehittäminen teki sen tarpeettomaksi lähes välittömästi.


title: Romney Sandsin rautatieasema

text: Sotaministeriöllä oli oma veturi, jolla hoidettiin tukikohdan liikennettä. Veturia säilytettiin Hythen veturitalleilla, ja sillä oli lupa liikennöidä koko rautatiellä tarpeen mukaan. Veturi on myös ainoa muun kuin rautatieyhtiön omistama veturi, joka on ollut pidempiaikaisessa liikenteessä RH&DR:n omistamalla radalla.


title: Romney Sandsin rautatieasema

text: Toisen maailmansodan jälkeen sivurata oli tavaraliikenteen käytössä kuuden vuoden ajan. Liikenne päättyi vuonna 1951, ja sivurata purettiin saman vuoden loppuun mennessä.


title: Jokileppälinnut

text: Jokileppälinnut ("Rhyacornis") on sieppojen heimoon kuuluva lintusuku.


title: Dungenessin rautatieasema

text: Dungenessin rautatieasema on kapearaiteisen Romney, Hythe and Dymchurch Railwayn liikennepaikka ja rautatien eteläinen pääteasema. Se sijaitsee Dungenessin niemellä Romney Marshin alueella Kentin kreivikunnassa Englannissa.


title: Dungenessin rautatieasema

text: Liikennepaikka avattiin virallisesti 24. toukokuuta 1928, vuosi New Romneyn rautatieaseman avaamisen jälkeen. Radanrakennustyö oli kuitenkin avajaisten aikaan vielä kesken, sillä rata ulottui vain The Pilot Innin rautatieasemalle, jonne jouduttiin rakentamaan tilapäinen kolmioraide vetureiden kääntämistä varten. Rautatie Dungenessiin saakka avattiin liikenteelle elokuussa 1928, ja asema on ollut käytössä siitä lähtien.


title: Dungenessin rautatieasema

text: Dungeness on yksi harvoja käytössä olevia paluusilmukassa sijaitsevia rautatieasemia Englannissa. Paluusilmukkaraidejärjestelyn ansiosta liikennepaikalle saapuvat junat voivat jatkaa matkaansa paluusuuntaan ilman, että veturia tarvitsee irrottaa junasta tai kääntää kääntöpöydällä.


title: Dungenessin rautatieasema

text: Dungenessin asemalla on kaksi lipputoimistoa, joista toinen on käyttämättömänä. Lisäksi asemalla on kauppa, laaja kahvila ja ravintola, saniteettitilat ja odotuskatos. Höyryvetureita varten asemalla on lisäksi vesitorni. Virallisesti asemalla on vain yksi laituriraide, joskin myös laituritonta sivuraidetta käytetään kesäaikana junien lähtöraiteena.


title: Ducati 848

text: Ducati 848 on Ducatin valmistama urheilullinen moottoripyörämalli. 848 tuli markkinoille vuonna 2008 Ducati 1098:n pienemmäksi sisarmalliksi. Pyörässä on Ducatille luontenomainen kaksisylinterinen 90° V-moottori. Jarruina mallissa on Brembon valmistamat levyjarrut. Jousitus on Showan valmistama, ja etuhaarukan halkaisija on 43 mm. Takahaarukka on yksipuolinen. Pyörässä on tiedonkeruujärjestelmä, jolla nopeudet, moottorin kierrosluvut, lämpötilat ja ajetut ratakierrokset voi analysoida myöhemmin tietokoneella.


title: Ducati 848

text: Vaikka sen moottori onkin 849 cm³ niin on malli nimetty 848:ksi, ilmeisesti edellisten 749 ja 999 mallien heikomman suosion vuoksi ei haluttu yhtäläisyyksiä.


title: Amduat

text: Amduat on egyptiläinen, Uuden valtakunnan aikainen hautajaisteksti, joka kirjaimellisesti käännettynä tarkoittaa 'sitä, mikä on manalassa'. Amduatin mukaan se, joka tietää tekstin kuvaamat salaisuudet, saavuttaa yhden sielun kuolemattomista osista, Akhin. Amduatia käytettiin ensimmäisen kerran Thutmosis I:n haudassa. Tämän jälkeen kirjoitus on löydetty useista Kuninkaiden laakson haudoista. Amduat oli alun perin tarkoitettu ainoastaan kuninkaallisten haudoissa käytettäväksi, mutta myös Thutmosis III:n aikaisista visiirien haudoista on löydetty osia Amduatista. Egyptin myöhäiskaudella Amduatia kirjoitettiin myös yksityisten henkilöiden sarkofageihin ja papyruksiin. Amduat lyhennettiin usein niin, että se kuvasi vain tapahtumien kolme viimeistä tuntia, joiden aikana auringonjumala Ra valmistautuu syntymään uudelleen. Tämä kuvaa egyptiläisten toivoa siitä, että vainaja näin pääsee osalliseksi Ran ikuista matkaa uudelleensyntymiseen.


title: Amduat

text: Amduat kuvaa auringonjumala Ran yöllisen matkan maalla, alkaen lännestä ja päättyen Ran uudelleensyntymiseen idässä. Kuvaus jaetaan lähes kaikissa haudoissa kolmeen osaan. Keskimmäinen osa kuvaa Maan keskustan läpi virtaavaa jokea, jota voi verrata Niiliin. Tässä osassa Ran kuvataan matkaavan jumalallisella laivallaan joella. Kaksi muuta Amduatin osaa kuvaavat joen rantoja, joilla manalan asukkaat asuvat. Amduatissa on myös pidempi teksti selittämässä tapahtumia. Tämä teksti on jaettu kahteentoista osaan, joskin tuntien ja niiden kuvaavat tapahtumat liittyvät yhteen vain löyhästi.


title: Amduat

text:
"1. tunti": Ra siirtyy läntiseen horisonttiin, jolloin päivä vaihtuu yöhön.
"2. ja 3. tunti": Ra matkaa vetisen maailman, Wernesin, läpi.
"4. tunti": Ra saapuu hautauksen jumala Sokarin hiekkamaailmaan, jossa hän etsii tiensä labyrinttimaisten polkujen poikki.
"5. tunti": Ra saapuu manalan jumala Osiriksen haudalle.
"6. tunti": Käärmejumala Mehenin muodostaman ringin sisällä Ran kuolematon sielun osa
Ba yhdistyy tämän kehon kanssa. Vaihtoehtoisesti yhdistyvä sielun osa on Osiriksen Ba.
Yö alkaa kääntyä päiväksi, minkä takia kuudes tunti on paitsi tärkein, myös vaarallisin.
"7. tunti": Ra kohtaa vihollisen, käärmedemoni Apepin, jonka tämä lopulta voittaa.
"8. tunti": Ra avaa haudan ovet.
"9. tunti": Ra soutaa pois Sokarin hiekkasaarelta.
"10. tunti": Ran uudelleensyntyminen jatkuu tämän sukeltaessa veteen.
"11. tunti": Ran silmät ovat viimein täysin auki ja uudelleensyntyminen on ohi.
"12. tunti": Ra nousee itäisestä horisontista uuden päivän aurinkona.


title: Anders Nordberg

text: Anders Nordberg (17. helmikuuta 1978 Skien) on norjalainen suunnistuksen MM-mitalisti. Hän edustaa seuratasolla suomalaista Vaajakosken Terää.


title: Anders Nordberg

text: Nordberg ei ollut vielä nuorten sarjoissa suunnistaessaan aivan maailman kärkiluokkaa. Hänen paras sijoituksensa nuorten MM-kisoissa oli viestin neljäs sija, jonka hän saavutti kaksi kertaa, peräkkäisinä vuosina 1997–1998. Vuonna 2004 26-vuotias Nordberg voitti pronssia keskimatkalla ja sijoittui 11. sprintissä heti ensimmäisissä MM-kisoissaan Västeråsissa. Seuraavan kerran mitalikantaan hän palasi Kiovan MM-kisoissa vuonna 2007, voittaen pronssia pitkällä matkalla. Kauden 2007 kruunasi vielä sijoittuminen toiseksi maailmancupin kokonaiskilpailussa.


title: Anders Nordberg

text: Ventspilsin EM-kisoissa 2008 Nordberg ei ollut parhaassa mahdollisessa kunnossa. Paras sijoitus oli viestin 8. sija, joka oli myös Norjan joukkueelle suuri pettymys. Olomoucissa heinäkuussa 2008 kilpaillut MM-kisat sujuivat sen sijaan paremmin. Nordberg kirkasti edellisvuoden pitkän matkan pronssinsa hopeaan häviten kilpailun voittaneelle Sveitsin Daniel Hubmannille reilun minuutin. Keskimatka ja viesti toivat sijat 6. ja 7. Kauden onnistumisiksi voidaan lukea myös Jukolan viestin viides sija Halden SK:n joukkueessa ja maailmancupin osakilpailun keskimatkan voitto kotimaisemissa Oslossa. Maailmancupin kokonaiskilpailussa hän sijoittui kahdeksanneksi.


title: Anders Nordberg

text: Nordberg meni naimisiin Anne Margrethe Hauskenin kanssa vuonna 2010.


title: Tuulivoima Kiinassa

text: Tuulivoima Kiinassa kertoo tuulivoimaan liittyvistä seikoista Kiinassa. Kiinan tuulivoimapotentiaali on maalla 250 GW ja merellä 750 GW. Kiinan tavoite on 5 GW v. 2010 ja 30 GW tuulivoimaa v. 2020. 30 GW on vain pieni osa arvioidusta 1000 GW:n sähkönkulutuksesta vuonna 2020. Kiinan odotetaan ylittävän tavoitteensa 24 GW:lla vuonna 2020.


title: Tuulivoima Kiinassa

text: Kiinan tuulivoimakapasiteetti vuoden 2016 lopussa oli maailman suurin, 168 690 MW.


title: Tuulivoima Kiinassa

text: Vuonna 2009 kapasiteetti oli noin 25 000 MW ja 2 600 MW vuonna 2006. Kapasiteetissa Kiina oli vuonna 2007 viides Saksan, USA:n, Espanjan ja Intian jälkeen ja kolmas vuonna 2009 USA:n ja Saksan jälkeen. Kiinaan tehtiin eniten tuulivoimalisäystä vuonna 2009 (13 000 MW). Ensimmäinen kiinalainen tuulipuisto perustettiin vuonna 1986. Suurin osa tuulivoimaprojekteista on köyhillä syrjäisillä seuduilla, jossa ne hyödyttävät paikallista taloutta.


title: Tuulivoima Kiinassa

text:
Alueittain tuulivoimaa oli eniten vuonna 2007 sisä Mongoliassa (1563 MW).
Ulkomaiset yritykset Vestas, Gamesa, Suzlon, Acciona ja GE Energy perustivat Kiinaan tuulivoiman tuotantotehtaan 2005. Vuonna 2005 perustettiin kaksi uutta kiinalaista turbiinien valmistajaa: Harbin Electric Machinery ja Dongfang Steam Turbine Works. Yhteensä neljä kiinalaista valmistajaa vastasi 29 %:sta Kiinan uusista asennuksista (2005).


title: Tuulivoima Kiinassa

text: Kiinan tuulivoiman tuotantokapasiteetti vuonna 2008 oli 8 GW. Vuoden 2010 tuotannoksi on ennustettu 12 GW. Kiinalaisyrityksiin sisältyy Goldwind, Sinovel, Dongfang, Windey ja Sewind.


title: Tuulivoima Kiinassa

text: Kiinassa 90 % tuulivoimaprojekteista on hakenut Kioton pöytäkirjan puhtaan kehityksen -projektirahoitusta (Clean Development Mechanism CDM). Kiinassa oli 1.10.2008 valmisteilla 254 CDM-projektia kattaen yhteensä 13 GW tuulivoima kapasiteettia.


title: Tuulivoima Kiinassa

text: Kiina on päättänyt luopua tuulivoimarakentamisen tuista vuoteen 2020 mennessä.


title: Lainsuojaton (elokuva)

text: Lainsuojaton Clint Eastwoodin ohjaama ja tähdittämä lännenelokuva vuodelta 1976. Se perustuu Forrest Carterin romaaniin "Gone to Texas".


title: Lainsuojaton (elokuva)

text: Elokuva valittiin vuonna 1996 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Lainsuojattoman" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Lainsuojaton (elokuva)

text: Maanviljelijä Josey Wales viettää rauhallista elämää perheensä kanssa sisällissodan aikana. Pohjoisesta tuleva joukko ryöstää ja tappaa hänen vaimonsa ja poikansa. Wales aikoo kostaa liittymällä sotaan etelän puolelle. Vähän ajan kuluttua pohjoisvaltioiden joukko on voiton puolella ja toinen puoli päättää antautua – Walesia lukuun ottamatta, joka aloittaa suuren pakomatkan.


title: Liv

text: Liv on suomalainen kaupallinen televisiokanava. Kanavan kohderyhmä on pääosin naiset; noin 73 prosenttia katsojista on naisia. Kanavan sisältö on "lifestyle"-painotteista, mikä tarkoittaa vastaavan tuottajan Katja Santalan mukaan sitä, että ”ainakaan sieltä ei näe käsikirjoitettuja draamoja, elokuvia tai komedioita.” Liv aloitti toimintansa kaapeli- ja satelliittiverkoissa 14. helmikuuta 2009 ja antenniverkossa 16. helmikuuta 2009. Liv on osa Nelonen Media -mediayksikköä, joka kuuluu Sanoma-konsernin Suomen mediatoimintojen liiketoimintaryhmään, Sanoma Media Finlandiin.


title: Liv

text: Liv muuttui suurin piirtein valtakunnalliseksi kanavaksi joulukuun 2009 puolivälistä alkaen, ja kokonaan valtakunnalliseksi 8. tammikuuta 2013. Tätä ennen Liv näkyi antennitalouksissa vain arkisin kello 10.00–14.00, jolloin Jim-kanava ei esittänyt ohjelmistoa.


title: Liv

text: Liv keskittyy lifestyle-ohjelmistoon. Ohjelmisto on jaettu neljään aihealueeseen, jotka ovat koti, suhteet, minä ja ilmiöt. Liv tarjoaa myös kevyttä elokuvaviihdettä tiistai-iltaisin. Ensimmäisenä Liv-leffana oli tv-ensi-ilta suomalaisesta "Sooloilua"-elokuvasta. Kanava esittää myös useiden Nelosella pyörineiden ohjelmien uusintoja. Lisäksi kanavalla nähdään viikoittain "Liv D" -dokumentti. Kanavalla esitetään ohjelmaa ympäri vuorokauden. Ohjelmia on myös mahdollista katsoa jälkikäteen Ruudussa.


title: Chris Sanders (animaattori)

text: Christopher Michael ”Chris” Sanders (s. 12. maaliskuuta 1962 Colorado) on yhdysvaltalainen Annie-palkittu animaattori, käsikirjoittaja ja ääninäyttelijä, joka tunnetaan muun muassa "Lilo ja Stitch" -elokuvista ja televisiosarjasta Stitchin äänenä.


title: Chris Sanders (animaattori)

text: Sanders syntyi ja kasvoi Coloradossa. Hän kiinnostui animaatioista kymmenvuotiaana nähtyään Ward Kimballin lyhytanimaatioita "Disneyn ihmeellinen maailma" -televisiosarjassa. Myöhemmällä iällä Sanders ryhtyi harrastamaan piirtämistä ja siirtyi opiskelemaan California Institute of the Artsiin isoäitinsä neuvosta. Hän valmistui hahmojen animoijaksi vuonna 1984.


title: Chris Sanders (animaattori)

text: Valmistumisensa jälkeen Sanders pääsi töihin Marvel Comicsille ja suunnitteli hahmoja "Pikkumuppetit"-animaatioon. Vuonna 1987 hän sai töitä Disneyltä ja toimi hahmojen suunnittelijana elokuvassa "Bernard ja Bianca Australiassa", minkä myötä Sanders sai enemmän vastuuta Disneyn projekteissa. Hän oli mukana käsikirjoittamassa elokuvia "Kaunotar ja hirviö", "Aladdin", "Leijonakuningas" ja "Mulan", joista viimeksi mainitusta Sanders voitti Annien käsikirjoittamisesta ja storyboardaamisesta. Menestyksen myötä hän sai olla pääroolissa tekemässä vuoden 2002 "Lilo ja Stitch" -elokuvaa, joka sai parhaan elokuvan Oscar-ehdokkuuden. Lisäksi Sanders sai kolme Annie-ehdokkuutta elokuvan käsikirjoittamisesta, ohjaamisesta ja hahmojen suunnittelusta. Sanders toimi myös elokuvan pääosassa Stitchin äänenä. Vuotta myöhemmin sarjasta tuotettiin televisiosarja, jossa Sanders jatkoi ääninäyttelemistä ja animaattorina työskentelyä. "Lilo ja Stitch" -sarjan päätyttyä vuonna 2006 Sanders siirtyi Disneyltä työskentelemään Dreamworks Animationille.


title: Chris Sanders (animaattori)

text: Dreamworksilla hän ohjasi ja käsikirjoitti muun muassa vuoden 2010 elokuvan "Näin koulutat lohikäärmeesi". Sanders palkittiin myös elokuvan ohjaamisesta ja käsikirjoittamisesta kahdella Anniella.


title: Moroton piirikunta

text: Moroton piirikunta on yksi Ugandan 80 piirikunnasta. Se on nimetty hallinnollisen keskuksensa Moroton mukaan. Piirikunnan rajanaapureita ovat Kaabong, Kotido, Abim, Teso, Amuria, Katakwi, Lango, Lira ja Hautavajoaman piirikunta Keniassa.


title: Moroton piirikunta

text: Vuoden 2014 väestönlaskennassa siellä oli noin 103 000 asukasta.


title: Emumalurit

text: Emumalurit ("Stipiturus") on malurien heimoon kuuluva australialainen varpuslintusuku, johon BirdLifen mukaan kuuluu kolme lajia:


title: Kaabongin piirikunta

text: Kaabongin piirikunta on yksi Ugandan 80 piirikunnasta. Se sijaitsee maan pohjoisosassa. Vuoden 2014 väestönlaskennassa siellä oli noin 168 000 asukasta. Se on perustettu 1. heinäkuuta 2005. Se kuului ennen Kotidon piirikuntaan.


title: Ruohomalurit

text: Ruohomalurit ("Amytornis") on malurien heimoon kuuluva australialainen varpuslintusuku. Sukuun kuuluu BirdLifen mukaan 14 lajia:


title: Barbara Kingsolver

text: Barbara Kingsolver (s. 8. huhtikuuta 1955) on yhdysvaltalainen kirjailija, joka on kenties parhaiten tunnettu teoksestaan "Myrkkypuun siemen" ("The Poisonwood Bible"). Kingsolver on monipuolinen kirjailija; romaanien lisäksi hän on julkaissut runoja, novellikokoelman sekä runsaasti tietokirjallisuutta, kuten esseitä. Kingsolver on vuodesta 1997 lähtien jaetun Bellwether-palkinnon perustaja. Kingsolver on voittanut useita merkittäviä kirjallisuuspalkintoja sekä kotimaassaan että muualla maailmassa. Vuonna 2010 Kingsolver sai Orange-palkinnon romaanistaan "The Lacuna".


title: Barbara Kingsolver

text:
Barbara Kingsolver syntyi vuonna 1955 Annapolisissa, Marylandissa. Hän kasvoi Kentuckyn maaseudulla perheessä, jossa lapsia kannustettiin
tutkimaan ympäristöään. Kingsolverin vanhemmat eivät kuitenkaan hyväksyneet televisiota. Kingsolverin julkinen kirjoitusura käynnistyi yhdeksänvuotiaana, jolloin paikallinen sanomalehti julkaisi hänen kirjoitelmansa ”Miksi tarvitsemme uuden ala-asteen”; edellisen koulurakennuksen katto oli romahtanut ja vahingoittanut Kingsolverin opettajaa.


title: Barbara Kingsolver

text: Toisen asteen koulutuksen jälkeen Kingsolver pääsi pianostipendinsä ansiosta opiskelemaan DePauw'n yliopistossa, Indianassa. Valmistuttuaan yliopistosta hänellä oli biologian tutkinto, jota hän jatkoi muutaman välivuoden jälkeen evoluutiobiologian opinnoilla Arizonan yliopistossa. Valmistumisensa jälkeen Kingsolver työskenteli yliopistolla tutkijana ennen vapaaksi toimittajaksi ryhtymistä. Kingsolver kirjoittaa edelleen artikkeleita ja esseitä erilaisiin lehtiin.


title: Barbara Kingsolver

text: Kingsolver julkaisi monia artikkeleita, runoja ja novelleja ennen kuin hänen esikoisromaaninsa "The Bean Trees" julkaistiin vuonna 1988. Sen jälkeen Kingsolver on julkaissut yhteensä yksitoista muuta teosta. Erityisesti "Myrkkypuun siemen" ("The Poisonwood Bible") on saanut osakseen paljon huomiota. Vuonna 2000 Kingsolver sai National Humanities Medal -palkinnon, joka on Yhdysvaltain korkein kunnianosoitus taiteen kautta yhteiskunnalle tehdyistä palveluksista.


title: Barbara Kingsolver

text: Vuonna 1997 Kingsolver perusti Bellwether-palkinnon myönnettäväksi parillisina vuosina esikoisromaanille, joka on kirjallisesti laadukas ja joka käyttää kirjallisuutta yhteiskunnallisen muutoksen välineenä. Kingsolver on naimisissa professori Steven Hoppin kanssa, ja heillä on kaksi tytärtä. 1990-luvun alussa Kingolver soitti Rock Bottom Remainders -nimisessä, lähinnä kirjailijoista muodostuvassa yhtyeessä. Mukana ovat vuosien varrella olleet muun muassa kirjailijat Stephen King, Amy Tan, Mitch Albom ja Maya Angelou sekä "Simpsonit"-sarjan luoja Matt Groening.


title: Lysimakhos (täsmennyssivu)

text: Lysimakhos () voi tarkoittaa seuraavia henkilöitä:


title: Fjalar Jarva

text: Fjalar Vilhelm Jarva (5. maaliskuuta 1910 Loviisa – 24. marraskuuta 1978 Helsinki) oli suomalainen poliisijohtaja ja hallitusneuvos. Hän toimi ylipoliisipäällikkönä eli nykyistä poliisiylijohtajaa vastaavassa virassa vuodesta 1957 vuoteen 1973. Tuona aikana tapahtuivat muun muassa Bodominjärven murhat ja Pihtiputaan poliisisurmat, joiden myötä Jarva oli korkeimpana poliisiviranomaisena paljon julkisuudessa. Jarva myös esiintyi jälkimmäisestä tapahtumasta kertovassa elokuvassa "Kahdeksan surmanluotia". Vuosina 1963–1964 Jarva toimi Interpolin presidenttinä. Arvoltaan hän oli varatuomari, kuten kyseisen tason poliisiviranomaiset yleensäkin.


title: Fjalar Jarva

text: Luonteeltaan Fjalar Jarvan on kuvattu olleen "huumorintajuinen eikä koskaan turhan tärkeä". Veikko Huovisen Lampaansyöjissä on vertaus, jonka mukaan "päivä hymyili kuin ylipoliisipäällikkö Fjalar Jarva".


title: Fjalar Jarva

text: Fjalar Jarva omisti Haukilahden edustalla pienen Herrökobben-nimisen saaren, jonne hän rakennutti kesähuvilan saunoineen. Hänen kuoltuaan perikunta myi saaren Espoon kaupungille, joka luovutti saaren kiinteistöineen Espoon Meripelastusyhdistyksen hoitoon. Saarella on siitä pitäen toiminut yhdistyksen ulkovartioasema; se on miehitettynä purjehduskauden aikana ja siellä on yleensä yksi yhdistyksen aluksista.


title: Hythe (Kent)

text: Hythe [] on pieni Romney Marshiin rajoittuva rannikkokaupunki Shepwayn piirikunnassa Kentin etelärannikolla. Kaupungin nimi on muinaisenglantia ja tarkoittaa satamaa tai maihinnousupaikkaa.


title: Hythe (Kent)

text: Kaupungissa on keskiaikaisia ja Yrjöjen aikaisia rakennuksia, mutta mäellä on myös sydänkeskiajalta peräisin oleva kirkko. Merenrantaa reunustaa rantapromenadi. Hythea puolustivat aikoinaan kaksi linnoitusta, Saltwood ja Lympne. Kaupungintalo, joka on entinen kiltasali, on rakennettu 1794, ja sen tulisijan ovat suunnitelleet Adamin veljekset.


title: Hythe (Kent)

text: Hythen markkinat pidettiin aikoinaan torilla, jonka nykyinen nimi on Red Lion Square. Se sijaitsee lähellä paikkaa, jossa nykyisin pidetään maalaistori joka kuukauden toinen ja neljäs lauantai. Hythe kuuluu Cinque Portsiin eli Englannin kanaalin varrella oleviin viiteen satamaan, jotka aikoinaan muodostivat liiton. Vaikka Hythe sijaitsee leveässä kanaalin lahdessa, mataloituminen on siirtänyt satamaa jo satoja vuosia sitten.


title: Saharantimali

text: Saharantimali ("Argya fulva") on pohjoisafrikkalainen pyrstötimalien heimoon kuuluva varpuslintu.


title: Saharantimali

text: Linnun pituus on noin 25 cm, siipien kärkiväli 27–30,5 cm ja paino 46–70 g. Saharantimali on kooltaan hieman laulurastasta suurempi ja sillä on pitkä pyrstö, joka sojottaa usein pystyssä. Höyhenpuku on vatsapuolelta vaaleanpunertavan kanelinruskea, päältä kanelinruskea. Nokka on hieman alaspäin kaareva ja lähes musta (joskus siinä on hieman keltaista alanokan tyvellä), ja koivet ovat vaaleanruskeat ja voimakkaat. Sukupuolet ovat samanvärisiä. Nuori lintu on kauttaaltaan hieman vaaleampi kuin vanha. Laji muistuttaa suuresti persiantimalia, mutta on kookkaampi.


title: Saharantimali

text: Saharantimali elää Pohjois-Afrikassa. Yhtenäinen esiintymisalue ulottuu Saharan eteläreunalla Atlantin rannikolta Niilille. Erillinen populaatio elää Etelä-Egyptissä-Eritreassa (alalaji "acaciae"). Mauritaniasta Tunisiaan ulottuvalla alueella on paikallisia populaatioita. Sen elinympäristön laajuus on 2,7 miljoonaa neliökilometriä. Laji on paikkalintu, eikä sitä ole tavattu Suomessa.


title: Saharantimali

text: Saharantimalit asuvat savannien ja autiomaiden akasiatyyppisillä mailla, paikoin myös muissa metsiköissä ja pensaikoissa. Niitä tavataan myös palmutarhoissa ja keitaiden liepeillä.


title: Saharantimali

text: Saharantimalit elävät ryhminä, jotka pysyvät yhdessä vuoden ympäri. Ryhmän koko on tavallisesti alle 10 yksilöä. Ne rakentavat pesänsä matalalle piikkipensaaseen tai taatelipalmun latvaan, yleensä 1–2 metriä korkealle. Pesä on oksien varaan korsista ja ohuista risuista rakennettu malja, joka toisinaan muistuttaa mustarastaan pesää. Naaras munii kolmesta kuuteen (keskimäärin 4,3) turkoosinväristä munaa. Pesintä tunnetaan muuten puutteellisesti.


title: Saharantimali

text: Saharantimali syö sekä hyönteisiä ja hämähäkkejä että marjoja ja siemeniä.


title: Luettelo Bleachin sivuhahmoista

text: Tämä on luettelo anime- ja mangasarja Bleachin sivuhahmoista.


title: Luettelo Bleachin sivuhahmoista

text: "Ääninäyttelijät: Tomoko Kawakami ja Hōko Kuwashima (japani), Karen Strassman (englanti)"


title: Luettelo Bleachin sivuhahmoista

text: Soi Fon () on hahmo manga- ja animesarja Bleachissa. Hän on 2. divisioonan kapteeni. Hän ihaili nuorempana Yoruichi Shihōinia, kun tämä oli vielä 2. divisioonan kapteeni, mutta menetti luottamuksensa, kun Yoruichi petti Soul Societyn auttamalla Urahara Kisuken pakoon. Soi Fonin zanpakutō on . Se kutistuu aktivoituessaan piikiksi Soi Fonin keskisormeen. Kun hän haavoittaa piikillä ensimmäisen kerran, ilmestyy vastustajan vartaloon kuvio nimeltä . Kun piikillä lyö toisen kerran kuvion keskelle, vastustaja myrkyttyy kuolettavasti. Hänen luutnanttinsa on Marechiyo Ōmaeda. Soi Fonin Bankain nimi on Jakuhō Raikōben, joka muuttuu suureksi ohjukseksi. Soi Fon on sanonutkin, että hänen Bankainsa ei sovi hänen tyyliinsä, koska se on liian näkyvä, liian raskas siirrettäväksi ja salamurhaamiseen liian raju. Hän käyttääkin Bankaitaan ensimmäistä kertaa Espada nro 2 Baraggan Louisenbairnia vastaan. Soi Fonin syntymäpäivä on 11.2. Hahmon on luonut Tite Kubo.


title: Luettelo Bleachin sivuhahmoista

text: "Ääninäyttelijät: Kōji Yusa (japani), Doug Erholtz (englanti)"


title: Luettelo Bleachin sivuhahmoista

text: Ginin zanpakutō on . Se on pieni, lyhyen katanan tai ison veitsen mittainen, mutta shikai sallii sen kasvaa pituutta aina 3.2 km:n pituiseksi. Gin aktivoi shikain lausahtamalla . Hänen Bankai on nimeltään Kamishini No Yari (神殺鎗, Jumalten tappajakeihäs.). Kamishini No Yari ei poikkea sen shikai- muodostaan mitenkään, paitsi että sen nopeus on 500 kertaa ääntä nopeampi. Ichimarun zanpakutō on myrkkytyyppiä. Gin käyttää Ichigoa vastaan taistellessaan Butō ja Butōrenjin tekniikkaa. Butōssa Ginin Bankai venyy salamannopeasti pitkäksi ja takaisin, eli tavallaan pistää. Butōrenjin tekniikassa GInin Bankai ampuu Butōa sarjana. Tekniikat ovat niin nopeita, että niitä ei pysty paljain silmin havaitsemaan. Ichigolle tuottaakin vaikeuksia taistella Giniä vastaan.


title: Luettelo Bleachin sivuhahmoista

text: "Ääninäyttelijät: Ryōtarō Okiayu (japani), Dan Woren (englanti)"


title: Luettelo Bleachin sivuhahmoista

text: Senbonzakura


title: Luettelo Bleachin sivuhahmoista

text: Kuchikin zanpakutô on nimeltään ja sen shikai aktivoidaan lausumalla . Siinä miekan terä pirstoutuu tuhansiksi pikku teriksi, jotka taittavat valoa saaden ne muistuttamaan kirsikan terälehtiä. Senbonzakuran Bankai on nimeltään (Tuhannen kirsikankukan elinvoimainen näyttö). Aktivoidessaan Bankainsa Byakuya kääntää miekan ylösalaisin ja pudottaa sen maahan, jolloinka se sukeltaa ihan kuin veteen luoden paineaaltoja samalla tavalla kuin pudottaisi kiven veteen. Sen jälkeen maasta alkaa kasvamaan Byakuyan molemmin puolin yhteensä tuhat miekanterää, jotka pirstoutuessaan muodostavat kirsikan terälehtipilven. Byakuya kontrolloi itse terälehtiä ja hän saakin ne kulkemaan kaksi kertaa nopeammin käsillään kuin ilman niitä. Byakuyan Bankailla on 3 eri tekniikkaa: Senkei (englanniksi slaughterscape, eli teurastusmaisema), Gōkei (kitamaisema)ja Shuukei Hakuteiken (loppumaisema; Valkoinen kuninkaallinen miekka). Senkei on Senbonzakuran todellinen olomuoto. Siinä Bankain terälehdet muodostavat useita kerroksia katanoita ilmaan Byakuyan ja vastustajan ympärille. Tekniikassa Byakuya hylkää puolustuksen keskittyen vastustajan tappamiseen omin käsin, jolloinka yksi rivien miekoista laskeutuu hänen käteensä. Hän saa aina halutessaan miekkoja lisää, muttei kuitenkaan heitä niitä suin päin vihollisen niskaan. Gōkeissa Senbonzakuran terälehdet rupeavat pyörimään vimmatusti vastustajan ympärillä kunnes sitten räjähtävät. Byakuya käytti tekniikkaa ensimmäistä kertaa Espada nro 7 Zommari Rureauxia vastaan. Shuukei Hakuteikenissa Byakuyalle ilmestyy Senbonzakuran terälehdistä miekka, sekä siivet jotka ilmestyvät miekan käsisuojasta ja luoden myös valkoisen 'sädekehän' Byakuan taakse. Tekniikka on kertakäyttöinen.


title: Luettelo Bleachin sivuhahmoista

text: "Ääninäyttelijät: Kentarō Itō (japani), Wally Wingert (englanti)"


title: Luettelo Bleachin sivuhahmoista

text: ("O")"renji" tarkoittaa appelsiinia.


title: Luettelo Bleachin sivuhahmoista

text: Tausta


title: Luettelo Bleachin sivuhahmoista

text: Renji tuli Rukongain 78:lta alueelta kuten Rukiakin, ja hän kasvoi orpona katulapsena Rukian ja muiden ystäviensä kanssa. Tämä kaveriryhmä eli varastellen tai metsästäen ruokaa. Renji ja Rukia löysivät hengenvoimansa aika pian, ja he lupasivat muiden ystäviensä kanssa pyrkiä Shinigamien Akatemiaan paremman elämän toivossa. Heidän kaikki lapsuudenystävänsä kuolivat, ja pitääkseen lupauksensa hän ja Rukia aloittivat opinnot Shinigamien Akatemiassa. Renjistä tuli samana päivänä Byakuya Kuchikin varakapteeni, kun Rukia lähti elävien maailmaan.


title: Luettelo Bleachin sivuhahmoista

text: Shinigamiakatemiassa Renji pääsi ylimmälle luokalle, koska hän oli hyvä miekkailija vaikkakin aika huono demonitaiteiden (kidō) kanssa. Hänen opettajansa oli Shuuhei Hisagi. Myöhemmissä flash back-osissa koulukavereina nähdään myös Izuru Kira ja Momo Hinamori, joista kummastakin tuli varakapteeneita. Renji siirrettiin aluksi 5. divisioonasta 11:sta, josta hän vähitellen siirtyi kuudenteen. 11. divisioonassa hän ystävystyi Ikkaku Madaramen kanssa, joka opetti hänelle kuinka taistella.


title: Luettelo Bleachin sivuhahmoista

text: Renji on yksi epätavallisimman näköisistä hahmoista Bleachissa. Hänellä on pitkät kirkkaanpunaiset hiukset, jotka on yleensä solmittu korkeaksi poninhännäksi. Lisäksi hänen koko ruumiinsa on tatuoitu tribaalimaisin kuvioin. Tatuointien alkuperää ei tiedetä, mutta mitä lähemmäksi nykyisyyttä hänen historiansa etenee flash back -osissa, sitä enemmän niitä hänelle ilmaantuu. Renji pitää normaalia shinigami-pukua, mutta hänellä on yleensä jonkin pääasuste (ihmeelliset erittäin hyödylliset mutta kalliin näköiset lasit tai valkoinen huivi). Kaikki Renjin lasit ovat kotoisin Seireitein suositusta ”Silver Dragonfly Glasses Storesta” (hopeisen sudenkorennon silmälasikaupasta) ja maksoivat puolen vuoden palkkamäärän. Harmillista on se, että joka kerta kun hän pitää joitakin laseistaan, ne menevät rikki tavalla tai toisella. Renjin lempiruoka on taiyaki ja hän inhoaa mausteista ruokaa. Asuessaan Uraharan luona bountoja koskevan tehtävän aikana Renji juo ensi kertaa elämässään kahvia, jota ei kuitenkaan voi sietää ilman sokeria, jota hän joutuukin käyttämään sen kanssa aika paljon. Renjiä suorastaan ärsyttää se miten hänen gigai-ruumiissa (60-luvun tyylisissä vaatteissa) ollessaan tulee lähes jatkuvasti nälkä. Elävien maailmassa toimiessaan ja yleensä juuri Uraharan luona asuessaan hän saa lempinimen "Siivelläeläjä", jota ainakin Tessai ja eritoten Jinta poikkeuksetta käyttävät, ja se vaivaakin Renjiä aluksi pahasti, mutta tottuu siihen jo hiljalleen.


title: Luettelo Bleachin sivuhahmoista

text: Persoonallisuutensa puolesta Renji on yhtä omituinen kuin muutkin shinigamit. Hänen mielialansa vaihtelee omahyväisestä ja kukkoilevasta ensivaikutelmasta aina angstiseen ja masentuneeseen. Silti hän on uskomattoman vakava ja päättäväinen taistelija kun hän on tosipaikan edessä. Valmiina taistelemaan, tappamaan ja kuolemaan tai kuinka tahansa hän sillä hetkellä uskookaan, Renji on vaarallinen mies niitä kohtaan jotka seisovat hänen tiellään. Tämän suhteen hän on todella samanlainen kuin Ichigo Kurosaki monessa suhteessa, ja heitä luultiinkin veljeksiksi animessa bountojen puolelta. Ichigo väitti silloin että he ovat serkuksia heittäen asian taka-alalle. Renji on myös erittäin lojaali Kuchiki Rukiaa kohtaan, vaikkakin heidän ystävyytensä koki kolauksen Byakuyan adoptoidessa Rukian sisarekseen. Renji tunsi yksinäisyyttä ja oli varma, ettei hänellä ollut paikkaa Rukian elämässä koska niin korkea-arvoiseen sukuun kuuluvaa ei sopinut häiritä. Ichigoa vastaan käydyn taistelun jälkeen Renji kuitenkin huomaa, kuinka paljon todella välittää Rukiasta, ja päättää auttaa oranssihiuksista poikaa matkalla vapauttamaan Rukiaa kamalalta kohtalolta.


title: Luettelo Bleachin sivuhahmoista

text: "Ääninäyttelijät: Toru Furusawa (japani), Vic Mignogna (englanti)"


title: Luettelo Bleachin sivuhahmoista

text: Renjin zanpakutō on , joka on nue (chimera). Renji on yksi niitä harvoja shinigameja joiden zanpakuton henki on oikeasti nähty (muutenkuin Zanpakuto rebellion kaudessa) (toinen on Ichigo).Hihiō Zabimarun tunnetuin tekniikka on Hikotsu Taihō (Paviaaninluutykki). Tekniikassa Renji ampuu Bankainsa käärmeenkallosta suuren henkipainepallon kohti vastustajaa. Renji voi myös käyttää Higa Zekkōta Bankai- muodossaankin. Renjin Bankain heikkous piilee sen valtavassa koossa ja painossa.


title: Luettelo Bleachin sivuhahmoista

text: "Ääninäyttelijät: Romi Paku (japani), Steve Staley (englanti)"


title: Luettelo Bleachin sivuhahmoista

text: Tōshirō Hitsugaya on shinigamien 10. divisioonan kapteeni. Hänen luutnantinsa on Rangiku Matsumoto. Tōshirō eli lapsena Soul Societyn Rukongain rauhallisimmalla alueella mökissä ystävänsä Momo Hinamorin kanssa. Tōshirō aloitti opiskelunsa shinigami-akatemiassa myöhemmin kuin Momo, koska löysi henkivoimansa myöhemmin. Tōshirō on nuorin kapteeni, ja tämän takia onkin ylistetty lapsineroksi. Tōshirōn katana on muuten tavallisen katanan näkönen, mutta siinä on tähtikuvio sormisuojassa.


title: Luettelo Bleachin sivuhahmoista

text: Tōshirō lähettää bountojen hyökätessä ihmismaailmaan oman divisioonansa luutnantin Rangiku Matsumoton, 3. divisioonan luutnantin Izuru Kiran. 9. divisioonan luutnantin Hisagi Shūhein sekä Yumichika Ayasegawan auttamaan taistelussa bountoja vastaan. Epäonnistuttuaan tehtävässään eliminoida bountot, hän lähtee Rangiku Matsumoton kanssa etsimäännäitä uudestaan. Tōshirō tapaa Koga Gōn, voimakkaan bounton, jota vastaan hän taistelee. Pitkän taistelun päätteeksi Hitsugaya onnistui voittamaan Koga Gōn, jättäen hänet jääpilareiden alle.


title: Luettelo Bleachin sivuhahmoista

text: Myöhemmin Tōshirō lähtee oikeaan maailmaan yhdessä Abarai Renjin, Ikkaku Madaramen, Rangiku Matsumoton, Yumichika Ayasegavan ja Kuchiki Rukian taistellakseen Aizenin joukkoja vastaan. Tōshirō saa vastaansa Arrancarin numero 11, Qufang Shawlongin, joka osoittautuu vaikeaksi viholliseksi. Shawlong huomaa Hitsugayan bankain heikkouden, jäiset kukat. Kaikkien kukkien tuhoutuessa bankai häviää. Tōshirō voittaa Sgawlongin saadessaan luvan rikkoa rajoituksen, joka rajoitti Karakuraan tulleiden kapteenitason shinigamien voimaa.


title: Luettelo Bleachin sivuhahmoista

text: Tōshirō saa vastaansa Lupin, joka vapauttaa miekkansa Trepadoran, jolloin hänelle ilmestyy kahdeksan lonkeroa. Hän päihittää Hitsugayan ja käy muiden kimppuun. Hyōurinmaru pystyy kuitenkin uudistamaan itsensä niin kauan kuin lähellä on vettä. Lupin yllätykseksi Hitsugaya on elossa ja hän pelastaa muut viime hetkellä. Tōshirō lukitsee Lupin jääpilareiden alle, mutta Luppi pelastetaan viime hetkellä. Luppi sanoi, että vielä tappaisi Hitsugayan, mutta ei pystynyt siihen, sillä Grimmjow tappaa hänetä.


title: Luettelo Bleachin sivuhahmoista

text: Hyōrinmaru


title: Luettelo Bleachin sivuhahmoista

text: Tōshirōn shikai on , joka on vedestä ja jäästä luotu lohikäärme. Hyōrinmaru on myös voimakkain vesi- ja jäätyypin miekka. on Tōshirōn bankai. Se antaa Tōshirōlle jäästä siivet ja hännän, sekä kolme neljästä kristallista koostuvaa 'kukkaa'. Tämä nostaa zampakuton voimaa entisestään ja Tōshirōn omien sanojen mukaan, antaa hänelle aseeksi kaiken ilmakehässä olevan veden. Hän käyttää Hyōrinmarua taistelussa Gin Ichimarua vastaan, luullessaan tätä Sōsuke Aizenin murhaajaksi, sekä bankaita myöhemmin Aizenia vastaan, kun Aizenin suunnitelmat paljastuvat. Bankaita voi pitää yllä vain tiettyyn pisteeseen asti, sillä Tōshirō on loppujen lopuksi hyvin nuori ja ei ole harjoitellut bankaita yhtä paljon kuin muut kapteenit. Tietyn ajan välin yhdestä 'kukasta' katoaa yksi kristalli, ja kun kaikki kristallit ovat loppu, bankai sammuu.


title: Luettelo Bleachin sivuhahmoista

text: "Ääninäyttelijät: Kaya Matsutani (japani), Megan Hollingshead (englanti)"


title: Luettelo Bleachin sivuhahmoista

text: Hänen zanpakutonsa nimi on Haineko jonka Shikai Aktivoidaan lausumalla "unare" (murise). Hainekon terä muuntuu tuhkaksi joka sitten pölisee ympäriinsä. Tämä tuhka pystyy leikkaamaan mm. terästä. Haineko on äärimmäisen hankala käyttää.


title: Luettelo Bleachin sivuhahmoista

text: "Ääninäyttelijät: Fumihiko Tachiki (japani), David Lodge (englanti)"


title: Luettelo Bleachin sivuhahmoista

text: Tausta


title: Luettelo Bleachin sivuhahmoista

text: Kenpachin koko nimi on ilmeisesti japaniksi "Zaraki no Kenpachi", eli "Zarakin Kenpachi", mikä saattaa viitata kylään tai alueeseen mistä hän on peräisin; koska hänellä ei alun perin ollut nimeä, hän antoi sen itselleen vahvimman jumalan nimen mukaan, sillä hän on myös itse kovasti vahvuutta ja voimaa haluava. Ennen kuin Kenpachi liittyi Shinigami-akatemiaan hän vaelsi ympäri Soul societyä (vaikka hän olikin jo löytänyt henkivoimansa) ja taisteli haastajia vastaan. Tapettuaan ihmisjoukon hän löysi tyttövauvan, joka oli selvästi löytänyt jo henkivoimansa niin kuin Kenpachi. Kenpachi nimesi tytön Yachiru Kusajishiksi (jap. "kahdeksantuhatta pilveä"). Kenpachi ja Yachiru liittyivät Shinigameihin. Kenpachin piti tappaa 11. divisioonan kapteeni, jolla oli omia suunnitelmia Shinigamien varalle, joten Kenpachi tappoi hänet ja pääsi itse 11. divisioonan kapteeniksi ja nimesi Yachirun 11. divisioonan luutnantiksi.


title: Luettelo Bleachin sivuhahmoista

text: Muuta


title: Luettelo Bleachin sivuhahmoista

text: Kurosaki Ichigon tullessa pelastamaan kuolemaantuomittua Kuchiki Rukiaa, hän kohtaa Kenpachin. Taistelussa Kenpachi on aluksi ylivoimainen, vaikka Kenpachi antaakin Ichigon aloittaa. Kenpachi tarjoaa jopa paljasta rintaansa miekan iskettäväksi, mutta Ichigo ei saa häneen osumaakaan, sillä hänen reiatsunsa liian paljon alhaisempi kuin vastustajansa. Vastustettuaan Kenpachin omia hyökkäyksiä ja voituaan vain paeta häntä, Ichigo kuitenkin ajattelee ystäviään, ja hänen voimansa kohoaa ja rohkaistuneena hän hyökkää odottavan Kenpachin kimppuun, saaden pitkän viillon aikaan hänen rintaansa. Kenpachi kuitenkin onnistuu helposti lyömään miekkansa Zangetsun läpi, lyöden sen kahtia, ja Ichigo jää poistuvan Kenpachin jäljiltä maahan virumaan varman kuoleman omana. Mutta ajan pysähtyessä Ichigo joutui Zangetsun hengen luokse, hän paranee ja saa miekkansa takaisin, ja hänen voimansa on noussut vähintään Kenpachin tasolle. Ichigo onnistuu haavoittamaan Kenpachia pahasti, mutta tämä vain nauraa ja nauttii kaikesta, koska hänen mukaansa haavat ja tuskat ovat vain pieni hinta siitä hauskasta mikä voi seurata hienosta taistelusta – ja Ichigo pitää häntä hulluna. Lopulta Kenpachi repäisee pois silmälappunsa, mikä räjähdyksen lailla avaa hänen kaikki voimansa, jotka hän oli todellisuudessa vain antanut silmälappunsa (joka olikin oikeasti pieni, monisilmäinen hirviö) ahmia "varastoon". Tässä voimassaan Kenpachin ei tarvitse kuin huitaista miekallaan, ja kokonainen kerrostalomainen rakennus sortuu kuin jättiläismiekan viiltämänä. Molemmat laittavat kaikki voimansa yhteen iskuun, ja Zangetsun henki selittää, että Ichigo voi voittaa, jos uskoo miekkaansa, koska Kenpachi ja hänen miekkansa todellisuudessa vahingoittivat toistensa voimia koska eivät luottaneet toisiinsa. Tämän jälkeen ottelu loppuu, kun molemmat ovat pahasti haavoittuneet, mutta vaikka Ichigo jo mielessään pyytää anteeksi ystäviltään, sortuessaan Kenpachin jalkoihin, Kenpachi tunnustaa häviönsä, sillä hänen miekkansa katkeaa. Yachiru kantaa Kenpachin korkean rakennuksen katolle, missä hän herää, ja muistelee menneisyyttään miekkamiehenä ja murhaajana, jolla ei ollut nimeä, ja miten kohtasi orvon Yachirun, myös nimettömän, ja Ichigon sanat muistaen yrittää pyytää miekkaansa kertomaan nimensä, koska tietää miltä tuntuu olla nimetön, mutta ei saa sitä tietää. Kenpachin parannellessa 11. divisioonan parakissa haavojaan, Yachiru törmää sattumalta Inoueen, jota kantaa hänen pelastamansa 11. divisioonan mies (Inouen ja Ishidan törmättyä Mayuri Kurotsuchin väijytykseen käski Ishida miehen viedä Inoue turvaan), ja saadessaan kuulla että Inoue on Ichigon ystävä, lupaa auttaa häntä, sillä toivoo siten löytävänsä taas Ichigon, kaiketi voidakseen taas taistella. Yhdessä myös Ikkakun ja Yumichikan kanssa he murtautuvat Ishidan, Chadin ja Ganjun selliin, ja yhdessä he ajautuvat Yachirun harhaanjohtavan suunnistuksen takia 7. ja 9. divisioonien kapteenien, Sajin Komamuran ja Kaname Tousenin ja heidän luutnanttiensa väijytykseen. Kenpachi lähettää muut jatkamaan matkaa, kohdatakseen kaikki vastustajansa yksin, mutta Ikkaku ja Yumichika ottavat osakseen luutnantit, ja Komamuran ja Tousenin tavanomaiset hyökkäykset eivät yhdessäkään tehoa Kenpachiin. Hän haluaa vastustajiensa vapauttavan jo bankainsa, ja Tousen tekee sen ensin, mutta häviää. Tousen pakenee alta, Komamuran vapauttaessa oman bankainsa, mutta ottelu jää kesken, sillä kenraali Yamamoton aloitettua taistelunsa Ukitakea ja Kyourakua vastaan Komamura lähtee heitä kohti, mutta päätyy lopulta Aizenin kimppuun.


title: Luettelo Bleachin sivuhahmoista

text: Aizenin paettua on Kenpachi jo valmis aloittamaan taistelunsa Ichigoa vastaan uudestaan, mutta tämä ei enää koskaan tunne halua moiseen, ja pakenee Kenpachia, tämän jahdatessa häntä kokonaisen jakson ajan ympäri Seireiteitä. Myöhemmin hän ei ole yhtä päällekäyvä Ichigoa kohtaan, mutta pitää lupaavana aina jos kuulee tämän päihittäneen jonkun tarpeeksi vahvan vastustajan. Filleri tuotantokausissa Kenpachilla on tapana sanoa Ichigolle, että tämän pitäisi tulla käymään Yhdessätoistannessa Divisioonassa, ja että he antaisivat Ichigolle asianmukaiset tervetuliaiset (eli tietenkin haastaisivat taisteluun). Myöhemmin mangassa Kenpachi tulee Byakuan kanssa saattamaan Toushiron ja tämän tiimin takaisin Soul Societyyn. Kenpachi myös taistelee viidettä Espadaa, Nnoitra Jirugaa vastaan, kun moni kapteeni tulee Hueco Mundoon auttamaan Kurosaki Ichigoa. Vaikka taistelun alussa näytti siltä, että Kenpatchi häviäisi, hänne onnistuu voittaa Nnoitra.


title: Luettelo Bleachin sivuhahmoista

text: Zanpakutou


title: Luettelo Bleachin sivuhahmoista

text: Hän ei tiedä zanpakutounsa nimeä, mutta se on kuitenkin täysiaikaisessa shikaissa. Syy tähän on siinä, että hänellä on liikaa reiatsua (henkivoimaa) joten hän ei pysty palauttamaan zanpakutoutaan alkuperäiseen muotoon. Hän on myös ainoa, joka on päässyt kapteeniksi ilman bankaita (toinen vapautus). Myöhemmin hän saa selville miekan nimi on , ja shikain komento on , joka muuttaa Nozarashista valtavan kirveen.


title: Luettelo Bleachin sivuhahmoista

text: "Ääninäyttelijät: Nobuyuki Hiyama (japani), Vic Mignogna (englanti)"


title: Luettelo Bleachin sivuhahmoista

text: Ikkaku esiintyi ensi kerran kun hän törmäsi ystävänsä Yumichika Ayasegawan kanssa Soul Societyyn tunkeutuneisiin Ichigoon ja Ganjuun. Yumichikan lähtiessä pakenevan Ganjun perään jäi Ikkaku taistelemaan Ichigon kanssa. Aluksi tuntui Ikkaku olevan vahvemmilla, mutta Ichigo voitti hänet lopulta. Myöhemmin rauhan palattua hetkeksi Soul Societyyn heistä tuleekin hyvät ystävykset, vaikka ovatkin toisilleen joskus raivostuessaan uhkaavia ja tappelunhaluisia, ja Ikkakusta on tarvittaessa suuri apu.


title: Luettelo Bleachin sivuhahmoista

text: Ikkakun menneisyydestä on kerrottu, että hänkin eli Rukongaissa levottomimmilla alueilla yhdessä ystävänsä Yumichika Ayasegawan kanssa, kuljeskellen lähinnä ympäriinsä taisteluhaasteita syydellen. Kerran hän kohtasi tulevan kapteeninsa Kenpachi Zarakin, ja hävisi tälle taistelussa. Myöhemmin Ikkakun ja Yumichikan liityttyä shinigameihin he saivat kuulla 11. divisioonan uudesta kapteenista, joka oli kuin olikin Kenpachi, joka oli jättänyt taistelun hävinneen Ikkakun henkiin, jotta tämä voisi vielä joku päivä tulla hänen kimppuunsa uudestaan. Ikkaku kuitenkin vakuuttui kapteeninsa voimasta, ja ihaili häntä suuresti.


title: Luettelo Bleachin sivuhahmoista

text:
Hōzukimaru
Ikkakun zanpakutōn nimi on . Hōzukimarun shikai-muoto vapautetaan sanomalla "nobiro" (pitene), jolloin zanpakutō muuttuu pitkäksi keihääksi. Shikai muodossa Hōzukimaru voi myös hajota kolmiosaiseksi komennolla "sakero" (halkaise). Bankai-muoto on nimeltään , joka on kolme valtavaa terää, joista kahta käytetään hyökkäämiseen. Yhdessä terässä on lohikäärmeen kuva ja sen ollessa kokonaan punainen on bankai täysissä voimissa.


title: Luettelo Bleachin sivuhahmoista

text: Ikkaku ei kuitenkaan käytä bankaitaan usein, ja pitääkin sen lähes salaisuutena siihen asti kun hän sitä viimeisintään tarvitsee, ensi kerran arrancaria vastaan taistellessaan. Bankain hallinta periaatteessa voisi nostaa Ikkakun kapteeniksi asti, ja hänen opettamansa Renji tivaakin häneltä miksei hän ryhtyisi kapteeniksi kolmen kapteenin jätettyä heidät, mutta Ikkaku ei halua jättää divisioonaansa eikä omaa kapteeniaan.


title: Luettelo Bleachin sivuhahmoista

text: "Ääninäyttelijät: Ryūsei Nakao (japani), Terrence Stone (englanti)"


title: Luettelo Bleachin sivuhahmoista

text: "Zanpakutō"


title: Luettelo Bleachin sivuhahmoista

text:
Shikai
Mayurin shikai on nimeltään Kun Mayuri vapauttaa shikainsa, hän kohottaa miekkansa terä alaspäin ja lausuu sanat "revi kappaleiksi" (Kakimushire), jolloinka miekka muuttuu keltaiseksi ja teriä on kolme. Terien jakokohta muistuttaa rukoilevaa suurisilmäistä vauvaa. Kun Mayuri käyttää miekkaansa, se halvaannuttaa vastustajan kohdan johon Mayuri on Ashizoki Jizōllaan iskenyt. Tuntoa miekka ei turruta.


title: Luettelo Bleachin sivuhahmoista

text:
Bankai
Ashizoki Jizōn Bankai on nimeltään Konjiki . Miekka muuttuu suureksi toukaksi, jolla on vauvan pää ja kädet sekä yllään punainen viitta sekä harmaa sädekehä päänsä päällä jossa on muutama kello. KOnjiki Ashizoki Jizō puhaltaa Mayurin omasta verestä tehtyä myrkkyä 200 metrin säteellä. Mayuriin itse myrkky ei tehoa ja vain hänellä on vastamyrkkyä siihen, sekä luutnantillaan. Bankai saattaa sisältää myös muita kykyjä, sillä Mayuri on muokannut Jizouhun mm. itsetuhomekanismin, mutta niitä ei ole toistaiseksi tiedossa.


title: Luettelo Bleachin sivuhahmoista

text: "Ääninäyttelijät: Shin-ichiro Miki (japani), Michael Lindsay (englanti)"


title: Luettelo Bleachin sivuhahmoista

text:
Kisuke Urahara on pitkä ja hoikka mies, ja hänellä on sekaiset, vaaleat hiukset sekä harmaat silmät.
Uraharan tunnistaa parhaiten japanilaisista puusandaaleista (Geta) sekä vihreävalko-raidallisesta hatusta.


title: Luettelo Bleachin sivuhahmoista

text: Hänen zanpakutōnsa on nimeltään . Uraharan zanpakutō vapautetaan lausumalla "Herää, Benihime" (Okiro, Benihime / 起きろ, Benihime). Benihime pystyy luomaan erilaisia energiapohjaisia hyökkäyksiä sekä puolustuksia. Uraharan entinen divisioona on painottunut tutkimukseen, mikä toisaalta selittää hänen suuren keksintönsä; "Hōgyoku" mahdollistaa Shinigamien saavan Hollowin voimat sekä Hollowit Shinigamin. Urahara joutui lähtemään Soul Societystä "Hōgyokun" takia. Urahara ja Kurosaki Isshin elävät rauhallisen oloisesti Karakuran kaupungissa, koska Soul Society ei ole pystynyt jäljittämään heitä.


title: Luettelo Bleachin sivuhahmoista

text: "Ääninäyttelijät: Toshiyuki Morikawa (japani), Patrick Seitz (englanti)"


title: Luettelo Bleachin sivuhahmoista

text: Isshinillä on samanlainen Gotei 13:n kapteenien käyttämä valkoinen haori, sekä kaikkien shinigamien käyttämä musta gi. Isshinin zanpakutō on suljetussa muodossaan pitkä katana, mutta koska tämä kaikki paljastui Isshinin lyhyessä (ja hänelle melko helpossa) taistelussa arrancariksi muutettua Grand Fisheriä vastaan, hänen zanpakutōn nimi on Engetsu. Komento hänen shikaihinsa on Sen kyky muistuttaa paljon Ichigon Zangetsun kykyä. Vielä ei ole paljastettu minkä divisioonan kapteenina Isshin palveli.


title: Luettelo Bleachin sivuhahmoista

text: "Ääninäyttelijät: Akiko Hiramatsu (japani), Cindy Robinson (englanti)"